Begirada ipurdian • ZUZEU\nOlinpiar Jokoak ospatzen ari dira Rion, eta emakumeen kirolak medioetan hartzen duen trataerari buruzko salaketa asko izan dira –El Mundok, esaterako, “La lista de buenorras internacionales en los Juegos Olímpicos de Río” izeneko erreportajea argitaratu zuen-, baita gurean ere:\nZuek deklaratu diozue gerra @emakundEJGV-rekin sinatutako kode deontologikoari. #EguneroBerdin #TitietarainoNaukazue https://t.co/x5gsze8amO\n— Maite Asensio Lozano (@MAsensioLozano) August 11, 2016\nBaina guzti hau nonbait nabarmentzen bada –gizonekin eta emakumeekin erabiltzen den lengoaia alde batera utzi eta soilik alde grafikoari erreparatuta-, beach volley delako kirolean da. Kontua ikuspuntua bada, hondartzako volleyballean parez pare begiratzen zaie mutilei… neskei ez bezala.\nHemen Brasilgo bi taldeak:\nAfera hain dago tokiz kanpo, aldizkariren batek ariketa polita egin duela orain gutxi, “Nolakoak lirateke kirolak, emakumeen hondartza volley-a bezala erretratatuko balira” izeneko irudi sorta argitaratuta (Londres 2012 Olinpiar Jokoetako argazkiak erabilita).\n(Ikusiko duzuenez, ikuspuntua ipurdian duzunean, ez hanka ez buru, argazki burugabeak gelditzen dira).\nBikini eta burkini\nBukatzeko, hasierako kirol berak, beach volley-ak, oso famatu egin duen beste argazki bat, Rio 2016ko bikainenetakotzat joa, ustez beste gai bat jorratzen duena (klikatu handitzeko):\nBertan, Doaa El Elghobashy eta Kira Walkenhorst ageri dira, Egiptok eta Alemaniak jokatu eta azken hauek irabazi zuten partidan. Komunikabide nagusietan, argazkiari erreparatuta, mundua ulertzeko bi modu, bi mundu ikuskera ageri direla esan digute, gorputza ezin estaliago baitu arabiarrak eta ezin ageriago europearrak; “Zibilizazioen arteko talka”.\nGuri, ordea, biek ala biek arazo bera ordezkatzen dutela begitantzen zaigu; emakumeen askatasun eza gura duten moduan jantzi eta jokatzeko.\nBat gatoz Iñigo Sáenz de Ugartek ElDiario.es agerkarian plazaratu duen “El biquini como reserva cultural de occidente” iritzi artikuluarekin:\n“Hondartza-volleyko emakumezko jokalariengan jartzen dugun begiradak ahazten ez ditugun garaietara eta egungo herrialde batzuetara garamatzate: emakumeei nola jantzi gizonek esaten zieten eta esaten dieten leku eta garaietara”.\nOlinpiar Jokoak ospatzen ari dira Rion, eta emakumeen kirolak medioetan hartzen duen trataerari buruzko salaketa asko izan dira. Beach Volleyan dugu adibide grafikoena.\nBegirada ipurdian Begirada ipurdian Begirada ipurdian\nemakumea, hedabideak, hondarta volleya, Kirola, matxismoa, olinpiar jokoak, Rio 2016\n3 pentsamendu “Begirada ipurdian”-ri buruz\ngurguri 2016-08-14 22:59\nAla ba, ipurdiak dira tragedia, ez islam politikoaren errealitate iluna, ezta herrialde musulmanetan emakumeek sufritzen dutena. Azken finean arazoa berdina da, bikinia edo zakarrontziko poltsa janzten duten emakumeentzat.\nOso ondo, eutsi goiari. Mundua zuen ikuspegitik aztertzea interesgarria da benetan, aurpegia ipurdian gero eta sakonago sartzen duzuelarik.\nHego 2016-08-14 23:25\nEne! baina ez zen bikinia emakumeen askapenaren ikonoa? Orain matxista ote da? Hara ze zaila izan behar den feminista izatea!\nFeminismo puritano hori ez da ba izango gorputza erakusteko fobiaren seinale?\nXerapio 2016-08-16 17:43\nEz dut gai honetan asko luzatu nahi baina niri ere indignatzen naute gauza horiek. Alde batetik emakumearen objetu trataera hori argi eta garbi ikusten dut. Baina niri, gizona izanik iristen zaidan mezua beste bat ere bada. Gizonaren gorputza ez dela polita, erakargarria eta erakusgarria.\nEta jazteko erropen gaineko askatasunari dagokionez, ez dut zalantzarik gizonak garela izugarrizko galtzaileak normalean. Gu gara askatasunik ez dugunak nahi duguna janzteko. Zenbat dira bere bulegora praka motzetan eta tirantedun kamiseta jantzita lanera doazen gizonak? arropa koloretsuk, loretsuak darabiltenak? Nire bulegoan, ni bakarra eta kontzienteki errebelatuz. Eta batzuetan, komentarioei erantzun beharrarekin. Ez dela serioa, ez datorrela ni bezala emazteak uzten ez diolako!! (horra beste gai bat, neskalagunaren presioa mutilaren janzkeran). Emakume gehienek aldiz, ez dute beroa pasatu beharrik guk bezala. Tiranteekin, eskoteekin, belaunen gaineko gonekin… fresko fresko eta praktiko. Gu, goraino estalita eta izerdi patsetan. Tirantedun kamiseta jaztea planteatu ere ez, higienikoa ez dela esango dizute eta!! Nola???? Neskek ez dute izerdirik botatzen? A, ya, puzkerrik ere ez dute botatzen, egia…\nOlinpiar jokoei dagokienez, sekulako analisiak egin daitezke. Bai kirolarien, bai bestelako uniformeen gainean. Ezin dut ulertu zergatik neskek egiten duten korrika kulero eta titietakoekin eta mutilek kamiseta eta galtzetan. Adibide modura. Hain molestoa al da galtza motzetan egitea? Zergatik egin behar erakargarri pertsona hori, egitekoa kirola denean? Zenbat tontakeria.\nBaina benetan, uste dut hor imposozio injustu bat ikusten dugunak gutxiengoa garela. Ingurura begiratu besterik ez da. Gehienetan, bai gizonak bai emakumeak oso gustura daude beren rolarekin. Emakumeak, gorputza erakusteko gero eta obsesio haundiagoarekin eta mutilak beraiei begira lerdea dariela.\nEmakumeen kiroleko arropan dena edo ia dena dago sexualizatua. Eta emakumeek saldoka erosten dituzte. Poz pozik eta kontsumismo izugarriarekin. Surf egiteko trajea da adibide garbi bat: https://www.tacticsurf.es/image/cache/data/productos/surf/neoprenos/billabong/chica%20verano/6753510PPAM-BILLABONG-1-600×600.JPG. Norbaitek azal diezadala zergatik ez dauden horrelakoak gizonentzat uraren tenperatura berdina izanda. Eta nolatan den beharrezkoa besoak estaltzea eta ez hankak.\nAdibide gahiago? Zoaz ezkontza batera eta bilatu aukera-askatasuna. Emakume batean topatuako duzu: http://www.elcorreo.com/fotos/gente-estilo/201405/25/boda-fernando-amorebieta-3081806032989-mm.html?edition=\nZoaz arropa denda batera. Eta han, bukaeran, eskilara igo, eta fondoko izkina hartan, topatuko duzu “caballero” dioen kartela. Bertan daude mutilentzako udako arropa lodi, luze eta beroak. Lau modeloren artean aukeratu gustukoena.\nOrain dela gutxi, kalean, mutil batzuk kamiseta gabe ikusi eta lagun (neska) bati “nazka ematen ziola” entzun behar izan nion. Nork eta transparentziak, “short”-ak, minigonak etab luzitzea izugarri maite duen batek. Destakatzea gustatzen zaion batek. Txulo batzuk omen ziren!!\nBa niri nazka komentarioak ematen dit eta isekatua sentitzen naiz. Zergatik lotsatu eta estali behar dut nire gorputza???\nSentitzen dut baina, nahiz eta neskentzat ere batere justua ez den, galtzaileak, hontan, nire ustez, gu gara.


Laserna Nieva, Blas de - Auñamendi Eusko Entziklopedia\n1751ko urtarrilaren azken egunetan Corellan (Nafarroa) jaiotako konpositorea (otsailak 4an batailatu zuten). 1816ko abuztuaren 8an Madrilen hil zen.\nHamasei urterarte bere jaioterrian bizi izan zen eta ondoren Madrilera joan zen bizitzera, berak espediente batean ziurtatzen duen bezela. Ez dakigu zeintzuk izan ziren bere maisuak.\nGortera iritsi zenean ikaskagaiak eman, kaperetan jo eta kopiak egiteari ekin zion. Bere egoera ekonomikoa hobetu egin zen Mortara markesaren zerbitzuan musikari gisa hasi zenean. Bere jauregian bizi zen eta ikaskagaiak ematera joateko askatasun osoa zeukan. Vicente Adan, Desamparados-eko organista, ezagutu zuen eta bere arreba Maria Teresarekin ezkondu zen. Hiru seme-alaba eduki zituen berarekin, emakume bat eta bi gizonezko, oboeko maisu bikainak izan zirenak. Francisco Luciano Comella dramaturgoaren adiskide izan zen eta hainbat tonadilletan eta genero ezberdinetako lan batzuetan bere laguntzaile literarioa izan zen, Los esclavos felices operan adibidez. Beranduago Juan Crisostomo de Arriaga konpositore goiztiar eta bikaina ere ezagutu zuen.\nLasernaren lehen tonadillak 1774koak dira eta arrakasta eta diru sarrera handiak ekarri zioten eta horrela Mortara markesaren bizitokia utzi ahal izan zuen. Pablo Esteve tonadillar motako musikari kataladar ospetsuarekin lehiatu zen baina, Lasernaren lan oparo eta egokiagaitik publikoaren onespena zeukan. 1776an Antonio Guerrero, tonadillaren garai goiztiarreko kopositorea hil zenean Lasernak musikari-laguntzaile postua eskuratu zuen eta hiru urte beranduago konpositore-laguntzailearena (Eusebio Riverarena) eskuratu zuen. Horrela, urtero hirurogei eta bi tonadilla idaztezko eta eszenan jarri ziren lanetarako musika sortzeko betebeharra edukitzeaz gain, ekoizpenen entseguak zuzendu eta artistei abestietan erakusten zien, hauen artean bere bigarren emazte izan zen Mari Pulpillori adibidez. Azken honekin, ez zuen seme-alabarik eduki eta Laserna baino zazpi urte lehenago hil zen.\n1790ean Pablo Esteve jubilatu egin zen eta Laserna, Manuel Martin konpaniako konpositore izendatu zuten, Riveran zuen antzeko postua alde batera utzi gabe. Bi kargu hauekin bere diru-sarrerak ugaritu egin ziren eta baita bere zereginak ere. Honez gainera, Benaventeko dukesak bere etxean egiten zituen kontzertuetan klabeko maisu bezela parte hartzen zuen. Kontzertu hauek italiar eta alemaniar musika interpretatzeko eskeintzen ziren. Errepertorio hauen ezagutzak (hemen Francisco Jose Haydnek leku garrantzitsua betetzen zuelarik bere sonata, kuarteto eta sinfoniekin) konposizio sinfonikoa lantzera bultzatu zuen. Honela, 1797ko martxoaren 22an, Gurutzearen Antzokian bi tronpetarako Kontzertu bat eman zuen eta bi egun beranduago oboerako Kontzertu bat eskeini zuen, Eugenio Laserna bere semea bakarlarietako bat zelarik.\nZortziehun hirurogehi eta zortzi dira katalogaturiko bere tonadillak. Lehenengoak bere inspirazio eta iberiar jatorriagaitik bereizten dira eta gelditu gabe konposatzeagaitik eta berrikuntzarik ez egiteagaitik atzerriratu egin zituen: italiar andantino baten atzetik "seguidilla" bat edo tirana bat sartzen zuen kontraste tamalgarri bat sortaraziz. Bere jatorria alde batera utzi gabe, euskalduntzat jo daitezkeen bi tonadilla konposatu zituen: La Vizcaína eta La Vizcaína y el Cirujano. Lehenengoa 1784koa da eta bosterako da (bost aktorek antzezten zuten), ustez, liburua eta musika Ledesmarenak dira (beste asko bezela). Bizkaiarekiko aipamen ugari daude bere hitzetan, bere neskak, Gernikako arbola... Partituran zati instrumental bat dago hiru-zortziko konpasean eta Ledesmak halako izaera melodiko-euskalduna eman zion herrikoia bihurtu zuela eta Iru Damatxo abesti herrikoiaren sarreran erabiltzen da. Azken hau, bi letrekin agertzen da, bata euskeraz eta bestea gaztelaniaz. La Vizcaína y el Cirujano bikoterako tonadilla da, Joaquina "La Vizcaína" eta Pacok "El Cirujano" interpretatzen dute. Musikak ez du oinarri euskaldunik eta letretan ondorengo erreferentzia aurki dezakegu soilik, kirurgialariak bizkaitarrari pultsua hartu eta azken honek abesten duenean: "Mira qué haces que me puedes hacer mal pues doncella vizcaína es más fina que cristal".


Haurreskoletako egoeraren aurrean mobilizazioen bidea jarraitzea baino ez dugu | LAB sindikatua Hezkuntzan eta Irakaskuntzan\nHasiera 0-3 zikloa Haurreskoletako egoeraren aurrean mobilizazioen bidea jarraitzea baino ez dugu\nHaurreskoletako egoeraren aurrean mobilizazioen bidea jarraitzea baino ez dugu\nLAB, STEILAS eta ELA sindikatuok kontzentrazioak egin ditugu gaur Bilbo, Donostia eta Gasteizen, EAEko Hezkuntza Ordezkaritzen aurrean, Haurreskolak Partzuergoari eta Eusko Jaurlaritzari negoziatzeko mahaia ireki dezan exijitzeko.\nOrain arte izan ditugun erantzunak Haurreskolak Partzuergoko gerentea den Zorione Etxezarragarengandik protestak isilarazteko mugimenduak izan dira, eta ez langileekin eseri eta benetako negoziazioa irekitzeko. Hezkuntza Sailaren partetik, berriz, gutxiespena baino ez dugu jaso, aurreko urriaren 28an Zuzendaritza Batzordea burutu ostean, oraindik ez baitigu esan mahai horretan egon beharko lukeen ordezkaria izendatu duten, ezta mahaia noiz deituko duten.\nAurreko mobilizazio bezperan, ezer ez negoziatzeko bilera batera deitu bagintuen ere, honako honetan Etxezarragak, berriz ere aldebakarrez, Zuzendaritza Batzordearen onespenarekin, ordezkoen baremazio-birbaremazio prozesua datorren astean irekiko dela iragarri du. Berriz ere aldebakarrez harturiko neurria izan da, alde sozialarekin inolako negoziazio eta adostasunik gabe. Ezin baitugu negoziaziotzat hartu e-postaz iradokizunak bidaltzeko irekitako epea, elkarrizketarako aukerarik gabe.\nBitartean, lan-hitzarmena eta beste akordioak urratzen dituzten erabakiek langileen eskubideak urratzen ari direla salatu behar dugu: desplazamenduak, ordezkapen eza edota aparteko orduen erabilera ankerra,…Hori dela eta, egoeraren larritasuna dela eta, honako hau exijitzen diegu bai Haurreskolak Partzuergoko gerenteari zein EAEko Hezkuntza Sailari:\nBenetako negoziazioa abiatzea.\nHaurreskoletako langileei eta hezkuntza-proiektuaren bilakaerari eragiten dieten aldabakarrez hartutako neurriak berehala indargabetzea; besteak beste, haurreskola batetik bestera etengabeko langileon desplazamenduak eta aparteko orduak.\nHezkuntza Saileko ordezkari batek haurreskoletako mahai negoziatzailetan parte hartzea.\nHaurreskoletako lan hitzarmena eta bestelako araudiak betetzea.\nHurrengo astelehenean, hilak 9, Gasteizko Legebiltzarraren Hezkuntza batzordean hiru sindikatuok bizi dugun egoera azaltzen dugun bitartean, kanpoaldean elkarretaratzea burutuko dugu 11:00etan.\nBerandu baino lehen mahai negoziatzailea deitu ezean, mobilizazio dinamika indartzen joango gara.\nGaur EAEko hiru hiriburuetan egin diren kontzentrak\nAurreko sarreraHaurreskolak Partzuergoko zerrenden behin behineko irekiera eta birbaremazioaren deialdia argitaratu dute\nHurrengo sarreraOsasuna, alderdi emozionala eta arlo pedagogikoan hartu beharreko neurriak, lehentasunezkoak


Elurragatik alerta astebururako - Goierriko Hitza : Goierriko Hitza\nHerrizaingo Sailak alerta laranja eman du larunbaterako eta iganderako, elur iragarpena dela eta.\nGoierriko gainak zurituko ditu elurrak, iragarpenen arabera. Irudian, Gabiria zurituta, urtarrilean // Gotzon Aranburu\nElur giroa dator. Hala diote behintzat asteburuko iragarpenek. Eta erakundeak ere hasi dira dagoeneko neurriak hartzen. Eusko Jaurlaritzaren Herrizaingo Sailak abisu horia eman du kostaldean, euria eta olatu handiak espero baitira datozen egunetarako. Barnealdean, berriz, alerta laranja, elurra egin dezakeela eta.\nGipuzkoako Foru Aldundiak, bere aldetik, bertan behera utzi ditu astebururako iragarrita zeuden natur ingurunean egiten diren eskola kiroleko jarduerak: mendizaletasuna eta ur jarduerak adibidez. Hori bai, asteburuan zehar alarma gorria aktibatuz gero, eskola kiroleko jarduera guztiak bertan behera geratuko dira.\nBihar goizean 700 eta 900 metro artean kokatuko da elur kota, baina arratsalde-iluntzerako, kota hori 400-500ra jaitsiko da, eta baliteke beherago ere egitea. Prezipitazio txiki-ertaina iragarri dute larunbaterako. Igandean ere bide beretik jarraituko du; goizean 400-500 metroko kotan egin dezake elurra, eta arratsalderako 600-800 metro artean kokatuko da. Kostaldean euri zakarragoa izango da, eta trumoi-ekaitzak espero dituzte adituek.\n🟠 #AlertaLaranja #elurra #euria\n❄ Elurragatik barnealdean larunbatean eta igandean.\n💧 Prezipitazioagatik Kantauri isurialdean igande arratsaldetik astelehen goizera arte. pic.twitter.com/iIssOkxpDG\n— Euskalmet (@Euskalmet) November 26, 2021


Zergatik nago BlogBurst-en? | Martech Zone\nZergatik nago BlogBurst-en?\nOtsailak 22, otsaila 2007 Igandea, urria 4, 2015 Douglas Karr\nZiur nago nire edukia ez dela inorentzat, baina nire blogak aurrera jarraitzen du. Eskerrik asko Jim Niri ere deitu zidan Technorati-ko 4,000 onenen artean sartu nintzela ohartuta.\nBlogburst-etik: Blog bikaina duzu? Bai, uste dut baietz.\nZurea bezalako blogak hedabide garrantzitsuenetan jartzen ditugu. Ez ... egia esan, ez duzu.\nZerbitzu honekin emaitzarik lortzen duen inork?\nWordPress: Nola Eraiki Etiketa Hodeiaren Orria\n23 otsailak 2007, 12: 53etan\nzorionak 4,000 mailan sartzeagatik\n23 otsailak 2007, 8: 48etan\nEskerrik asko, Steven! Z-zerrenda berriro agertu da, Netscape.com-en azala egin nuen honekin nire mezuetako bat eta a lauched dut WordPress Plugin. Horietako hirurek blogaren esposizio mordoa jaso zuten eta horrek mailaz igo ninduen. Lan gehiago aurrera !!!\n27 otsailak 2007, 1:14\nBlog Burst-ek ezezkoa eman zidan. 🙂\n27 otsailak 2007, 1:47\nEz nintzateke kezkatuko, engtech ... ez da niretzat ezer egiten ari diren bezala!


Kritika: ‘Phantom Thread’Euskal pantailaren gunea\nJosi egiten du jostunak, haria eta orratza baliatuz, oihal-atalak batu egiten ditu, gorputz biluziak janzteko, eguraldiaren gordintasunetik babesteko, begiradetatik ezkutatzeko, azalaren eta zauriaren artean hesia eraikiz.\nHori da jostunaren lana, zehatza, zorrotza, orratzaren muturra bezalakoa, eta horrelakoa da Reynolds Woodcock jostuna (Daniel Day-Lewis), karratua, metodikoa, zurruna, bere orden perfektu aseezinaren biktima, Alma ezagutuko duen arte (Vicky Kieps).\nGauza asko josi daitezkeelako jantzien azpildura eta azaletan, hitzak, gogoetak, ametsak. Sorginkeria bailitzan, arropak botere bereziz jabetuz.\nBotere bereziak dituelako Woodcock jaunak, jeinu bat da berean, miretsia, artista hutsa, baina karratua, zaila, helduezina pertsona bezala, bere burua oihalez egindako labirinto erraldoi batekin babestu izan balu bezala. Beldur asko ditu, eta josi besterik ez du egiten, josten bihotzari eragingo balio bezala, baina bihotzak bere abiadura eta erritmo propioak daramatza, eta Alma arduratuko da horretaz, inspirazio iturri, jostunaren musa bilakatuz.\nPertsonaien trataera, argazkia eta planoen konposaketa interesgarria dira, geometriak eta kolorearen erabilerak oreka ematen diote filmari, orekarena edo oreka beharrarena, planoek pertsonaiak eutsiko dituztela irudituko baitzaigu uneoro, oreka mantenduz, pertsonaiek erakusten duten indar guzti horren atzean dagoen hauskortasuna aditzera emanez. Eta eskailerak, bi protagonisten arteko harremanaren erakusle grafikoena; oreka-desoreka etengabean ibiliko dira, gora eta behera, nork agindu, nork inposatu bere legea.\nFilmak ez duelako nolanahiko maitasun istorioa kontatuko, sinbiosi aldrebesenarena baizik. Maitatzeko modu asko daudelako, gure pertsonaiek elkar maite dutelako, ulertzen ez duten modu batean bada ere. Batak besteari maitatzeko modu egokiena zein den erakutsi nahiko dio, horretarako elkarri mina egiten badiote ere.\nHorrelakoa da jostunaren lana, babestuko gaituzten oihalak jostea, apurtutakoak konpontzea, bihotzak akaso, eta sorginkeriaz piztea, formak zizelkatzea, gogor, artelanak eskatzen duen bezala.\nAktoreen lana sinesgarria da guztiz, Lewisen begiak iheskorrak bezain sakonak direlako, animalia zaurituarenak bezalakoak, laguntza behar duten horiena bezalakoa, hurbiltzerakoan hozka egingo dizuna. Eta horregatik nioen sinbiotikoa, Kiepsen xalotasunak leuntzen dituelako jostunaren ertz guztiak, baina bere goxotasunean ere laztasunak izango ditu musak, eta nolakoak gainera, horrelakoak direlako inspirazio iturriak, iragarri ezinak.\nGozatu, bada, zuzendariaren azken harribitxiaz, eta ez saiatu ulertzen zergatik egiten duten egiten dutena, guztiz lehertu arte elkar maitatuko dutelako protagonistek, lehiaketa batean baleude bezala, kirolarien antzera, tranpa bidez bada ere, maitatzeko modu asko dagoelako.\nDaniel Day-Lewis Iritzia Kritika Mikel Zumeta Paul Thomas Anderson Phantom Thread


Wikispaces, orain euskaraz\nPasa den hilean iragarri zuen Wikispaces-ek bere aukerak euskaratuta daudela. Jaime Villaluenga Ruiz De Infante izan da euskaratzailea, eta Wikispaces-eko sarbide orrira bazoaz eta nabigatzailea euskaraz konfiguratuta baduzu, jadanik euskaraz ikusiko duzu. Erdaraz agertzen bazaizu, bada ordua zure n...\nEuskal Herria ezagutzea, zazpi hizkuntzatan\nEusko Jaurlaritzak argitaratutako liburua da Euskal Herria ezagutzea. Gure artean dauden etorkinek, aldizkako bisitariek eta diasporako euskaldunek Euskal Herria bere osotasunean hobeto ezagutzea da liburu honen helburu nagusia. Euskaraz, gaztelaniaz, ingelesez, frantsesez, errumanieraz, arabieraz e...\nPatxi Lopez lehendakari izendatzeko akordioa (aurreakordioa) atzo aurkeztu zuten PSE-EEk eta PPk, eta bihar omen da sinatzekoa. Ea sinaketarako euskaratzen duten, oraingoz gaztelaniazko bertsioa besterik ez dakarkigu hona....\nArantza Quiroga eta kondoiak\nArantza Quiroga PPkoa izango da Eusko Legebiltzarreko hurrengo presidentea. PSE-EE eta PPren arteko akordioaren ondoren, PPri egokituko zaio postu hori, eta jakinarazpena oraindik ofizialdu ez den arren, Mariano Rajoy PPko presidenteak aurreratu du. Irungoa da Arantza Quiroga, 35 urte ditu, ez du eu...


'Ekairi gutuna' izango da aurtengo gutun lehiaketako gaia | El Diario Vasco\nTolosa Goierri'Ekairi gutuna' izango da aurtengo gutun lehiaketako gaia\n'Ekairi gutuna' izango da aurtengo gutun lehiaketako gaia\nHilaren 23ra arte aurkeztu ahal izango dira lanak\nNUÑEZ LARRAUL. Jueves, 5 abril 2018, 00:25\nAurten ere Aiztondo Zerbitzuen mankomunitateak Gutun Lehiaketa antolatu du. Sei urtetik gorako edozein pertsonek aurkeztu ditzakete beren lanak. Aurtengo gaia 'Ekairi gutuna' izango da. Ondarrun bere buruaz beste egin zuen gazte transexuala zen Ekai. Chrysallis elkarteko kideekin harremanetan dabiltza lehiaketako antolatzaileak. Haur eta nerabe transexualen gurasoen elkartea da Chrysallis. Aiztondoko Gutun Lehiaketako epai-mahaian parte hartzeko\nParte hartzaile bakoitzak bi lan aurkeztu ditzake. Gutun bakoitza gehienez bi orrialdekoa izango da, euskaraz eta eskuz zein ordenagailuz idatzita aurkeztu ahal izango dira. Epaimahaiak estiloa, kontatutakoaren garapena, aurkezpena eta originaltasuna kontuan hartuko ditu baloratzerakoan, eta eskuz idatzitakoen kasuan, baita kaligrafia ere. Lan guztiak originalak eta aurretik argitaratu gabeak izan beharko dute.\nGutun lehiaketa lau mailatan antolatu da: A maila sei eta zortzi urte artekoentzat, B maila bederatzi eta hamaika urte artekoentzat, D maila hamabi eta hamasei urte artekoentzat eta E maila hamazazpi urtetik gorakoentzat.\nGutunak posta arruntez edo posta elektronikoz aurkeztu ahal izango dira. Posta arruntaz bidaltzeko egilearen datuak (izen-abizenak, adina, telefonoa eta helbidea) kartazal txiki batean sartuko dira eta izenorde bat idatziko da kanpoaldean. Ondoren, kartazal hori eta gutuna kartazal handiago batean sartuko dira Aiztondoko mankomunitateko bulegora bidaltzeko 'Aiztondo XI Gutun Lehiaketa, Aiztondo Zerbitzuen Mankomunitateko Bulegoak, Muñoa kalea 36 behea' helbidera.\nPosta elektronikoz bidaltzeko, bi fitxategi ezberdin bidali beharko dira mezuan. Gutuna 'Izen ordekoa' izeneko fitxategian eta egilearen datuak 'Egilea izeneko fitxategian. Mezua aiztondokogutunak@gmail.com helbidera bidali beharko da. Edozein zalantza argitzeko 943693930 telefono zenbakira deitu ahal izango da.\nLa cubierta de la plaza Joxe Arregi, principal inversión del presupuesto Continúan las movilizaciones de los trabajadores de la clínica de La Asunción


GOPIYANTRA - Soinuenea\nErosia; Donostiako Emaus, Amarako dendan.\nKordofono honek zurezko ontzia du. Ontziak ipurdia larruzko partxearekin estalia dauka. Ontzitik gorantz kanaberazko bi beso ditu, goian elkartzen direnak. Bien artean metalezko soka bat dago. Besoak estutzean sokaren tentsioa eta tonua aldatzen dira.\nElementua: 2884 Guztira: 15264


Elgoibarko Ludotekak eta Gaztelekuak kontzertu batekin ospatuko dute euren 10.urteurrena - Elgoibarko Udala\nElgoibarko Ludotekak eta Gaztelekuak kontzertu batekin ospatuko dute euren 10.urteurrena\n2017 - 9 - 1\nJaia, hurrengo ostiralean izango da, irailak 8, 20:00etan, Maalako parkean, besteak beste, Huntza taldearen eskutik.\nElgoibartarrek, Inazio Bereziartua Musika Eskolako txarangaren kalejiran eta Biraka Dantza taldeak eskainiko duen ikuskizunean parte hartzeko aukera izango dute.\nLudotekako eta Gaztelekuko 10. urteurrena dela eta, Elgoibarko Udalak, Inazio Bereziartua Musika Eskola, Elgoibarko Izarra eta Biraka Dantzarekin elkarlanean, Huntza taldearen kontzertua antolatu du hurrengo ostiralerako, irailak 8, Maalako parkean. Ikuskizuna 20:00etan hasiko da eta ordu eta erdiko iraupena izango du.\nHalaber, kontzertua baino lehen, arratsaldea girotzen joateko helburuarekin, Inazio Bereziartua Musika Eskolako txarangaren kalejira egongo da. 19:30ean, Kalegoen plazatik hasita, Maalarantz abiatuko dira parte hartzaileak, kalejiran. Maalako parkera iristean beste abesti gutxi batzuk jo eta Biraka Dantza taldearen ikuskizuna hasiko da. Azken aldian inguruko herri guztietan behin eta berriz entzuten diren hainbat abesti dantzatzeko aukera izango dute adin guztietako parte hartzaileek. Aipatutako bi jardun hauen ondoren, Huntza taldearen kontzertuari emango zaio hasiera.\nHuntza 2014an Bilboko kaleetan sortutako musika taldea da. Unibertsitate giroan elkartutako 6 gaztek osatzen dute eta beraien helburua, sortzen duten musika Euskal Herri osora zabaltzea da. Ostegun iluntzeetako trikipoteo eta Eguenero elektrotxarangan ezagutu eta noizean behin elkartzen hasi ziren ondo pasatzeko asmotan. Taldeari forma ematen joan ziren heinean, kantuak konposatzen hasi ziren, bakoitzak bere esperientziatik jasotakoa elkar banatuz. Bilbon sortutako taldea den arren, taldekide guztiak gipuzkoarrak dira: Josune Arakistain Salas (trikitilari eta ahotsa), Uxue Amonarriz Zubiondo (pandero jole eta ahotsa), Aitor Huizi Izagirre (biolin jolea), Aitzol eta Inhar Eskisabel Ruiz anaiak (gitarra eta baxua, hurrenez hurren), Peru Altube Kazalis (bateria).\nInazio Bereziartua Musika Eskolako Txaranga\nInazio Bereziartua Musika Eskolako Txaranga duela hiru urte sortu zen musika eskolako ikasleekin. Talde honen helburua, herriko musikari gazteei txaranga baten jotzeko aukera eskaintzea, ikasleei ohiko txarangetan jotzen diren kantu ezberdinak ezagutzeko aukera eskaintzea eta etorkizun batean, herriko Mauxitxa Txarangan edo beste hainbat txarangatan jo ahal izateko ezagutza eskaintzea da. Aitor Novaren gidaritzapean dagoen musika talde hau, 11-19 urte bitarteko 15 lagunek osatzen dute gaur egun.\nBiraka Dantza Elkartea 2003tik dihardu Elgoibarren dantza ikasketak eskaintzen, arlo klasikoan zein garaikidean. Elkartea ikasleek gero eta dantza maila handiagoa lortzeko eta honek dakarren onurak lantzeko helburuarekin jaio zen. Halaber, prestakuntza eskaintzen duen herri ezberdinetako ekintzetan (kaleko zein antzerkiko produkzioetan) parte hartzea bilatzen da. 4 urtetik hasita, adin ezberdinetako 200 ikasle inguruk dihardute Eva Pequerul eta Josu Mujikaren eskuetan dagoen talde honetan.


Zenbat puntu emango dizkiozu euskarari? - etakitto.eus\nETA KITTO 2018, Ots 13\nDendariak eta Ostalariak Berbetan programak, dendari zein ostalarientzat euron lantokian bertan euskara praktikatzeko aukera eskaintzea du helburu, erabilera bultzatzea, azken batean. Baina argi dago mostradore barruan daudenek bezeroon parte-hartzea ezinbestekoa dutela euskera praktikatzeko. Geuk ere elkarrizketa hori euskaraz izateko aukerak biderkatu ditzakegu geure lehen berba euskaraz egiten badugu, ahal dugun guztietan erosketak egitera goazenean ere, euskara kontuan hartuz, euskara erosketen zerrendan sartuz.\nBeherapenen azokak iraungo dituen hiru egunetan, hau da, otsailaren 21, 22 eta 23an bertan topatuko gaituzue, euskera aintzat hartu eta erosketetan gure hizkuntza erabiltzen saiatzeko konpromisotxoa hartzen duzuenon artean erosketa-poltsa banatzen.\nZeuk nun ipiniko duzu puntua? Lagunekin, kirolean, lanean… Puntuz- puntu kalean eta dendak euskaraz beteko ditugu!\nEuskararekin konpromisoa hartzeak saria izango du: Euskeraz Primeran! poltsa jasoko duzu\n#EMGI #denda #merkataritza#euskeraz primeran#factoring #euskeraz #primeran #beherapen #merkealdi\n« 60 egun Zaballako kartzelan egon eta gero, 3. gradua ezarri diote Iker Rokandiori Arratsalderako antolatu duten egitarauarekin agurtuko ditugu aurtengo Aratosteak »


ETXAHUN GONZALEZ - Martes, 31 de Julio de 2018 - Actualizado a las 16:24h.\nEUSKARA HUTSEAN Lehen euskal zirku ibiltariak ekainean abiatu zuen bere lehen bira eta uda osoa darama Euskal Herrian barrena emanaldiak eskainiz. Eta dena gure hizkuntzan. Euskara hutsean egiten den lehen zirku ibiltaria baita Gure Zirkua. “Batzuek galdetzen dute: euskaraz al da zirkua?, zoritxarreko izango balira bezala. Guk beti erantzuten dugu: Hala da bai, zorionez”, dio Iker Galartzak, Gure Zirkuko Poxpolo pailazoak.


motorren arazoak (#3, edo # 's 3 eta 4)\nGaldera motorren arazoak (#3, edo # 's 3 eta 4)\n1 2 urteko hilabete # 851 by PAYSON\nKaixo, denbora luzea izan dut hemen nagoenetik. Arazo pare bat daukat. Lehenik eta behin, ordenagailuak aldatu ditut. Horren ondoren, gogokoen plano batzuk azal zuri guztiak deskargatzen ari dira. Ez dago testurak, ez barrura (kabina edo bestela). Ezin du instrumentazio gabe hegan. Bigarrenik, ezin ditut konfigurazio anitzeko motorrak lortzeko lan egiten. Edozein motore bikoitzeko edo bikoitzak erabili ditzakegu, baina 3rd edo 3rd eta 4th, bi lan bakarrik. Nahiago dut dehaveland Dash 7 hegan egitea, baina ezkerreko makinak soilik exekutatzen dira.\n1 2 urteko hilabete # 852 by Dariussssss\nInformazio gehiago behar dugu. Hegazkinaren zein FSX bertsioaren eta abar. Hegazkinaren arazoa da eskuliburua, jarraitzen duzu eta abar ... Hori da bide bakarra.\n1 2 urteko hilabete # 855 by PAYSON\nNire lehengo erantzuna galdu bazenuen ere. Liburuaren arabera egiten dut eta / edo "irakurtzen nau". Aireontzi jakin bati dagokionez, pentsatu nuen, 2 motorrak baino gehiagoko hegazkinak. X-56 hegaldiaren kontrola mugitu dezaket modu batean eta ondoren beste bat. Aldaketa bakoitzak ezkerreko motor guztiak edo eskuineko motor guztiak eragiten ditu inaktiboan geratzen diren bitartean. SFX lurrun edizioa erabiltzen ari naiz. Harremanetan jarri nintzen, aspalditik arazo bat izan nuen eta lagundu ninduen horretan. Barkatu nire egoerari buruzko galdeketa, pentsatu nuen norbaitek antzeko arazo bat izan zuela eta sendatu egin zuela. Ez da ezer atsegin zure FAQ-ean.\nNire apologies and regards, PAYSON\nDuela 1 1 urteko hilabetea # 869 by PAYSON\nBeste nonbait saiatuko naiz. Eskerrik asko.\nDuela 1 1 urteko hilabetea # 870 by PAYSON\nWhooooa !!! 1 motorrak 6 bidez erabiltzeko doikuntzak egiteko modu zuzena aurkitu dut. Oso erraza zen. Laguntza esker :-(\nDuela 1 1 urteko hilabetea # 872 by Gh0stRider203\npartekatu besteek arazo hau izan dezakete?\nDuela 1 1 urteko hilabetea # 873 by PAYSON\nInformazio gehiago behar dut. Hegazkinaren zein FSX bertsioaren etab. Hegazkinaren arazoa da eskuliburua, jarraitzen duzu eta abar ... Laguntza bakarra da.OS, hegaldiaren kontrol sistema, eta abar.\nDuela 1 1 urteko hilabetea # 874 by PAYSON\nEgia esan, informazio hori ez da beharrezkoa. X X X X X X X X X X X X X X X X X X X X X X X X X X X X X X X X X X X X X X X X X X X X X X X X X X D Z Lehenago argitaratu nuen, baina denbora pixka bat behar izaten da 55 aldiz konponketa errepikatzeko, lanak frogatzeko. Badabil. "Ezarpenak" ireki besterik gabe, joan throttle konfiguratzeko. Ezarri doikuntza guztiak. Doitze-ezarpenak guztiz desagertuta daudenean, eta throttle bera kokapen inaktiboan dago (ziur egon blokeko pinua jatorrizko kokapenean utzi), mugitu throttle zabalera osoan, atzera inaktiboan, atzera irekita zabalik, atzera inaktiboetara, kalibratzeko ohikoa den bezala, itxi ezarpenak, joan zure gogoko 56 motorraren planoan eta saiatu ezazu. Espero zurekin lan egiten dudan bezala.\nDuela 1 1 urteko hilabetea # 875 by PAYSON\nOh, Bigarren Mundu Gerraren bataila-taldea dago (Australian, YBBN).\nOrria sortu: 0.357 segundotan


Game Bow Abentura Online. Play for free\nGame Bow Abentura\nPlay jokoa Bow Abentura Online:\nGame Description Bow Abentura\nProfesionala ARCHER da lana beste bat, non etsai munstro, eta horien artean daude, maltzur Mages eta arkulariak ditugu aurre bidaliko du. Dute plataformatik plataforma jauzi egin nahi den helburua lortu ahal izango duzu. Eraso egin duzu bada, beti izango duzu borroka, eta horrek, besterik gabe, islatu etsaiaren geziak armarriaren atzean ezkutatzen da, baina ez modu magiko batean. Head sortu bidea eta saiatu lo egin zuen bere bidea, Goi igoko duzu, gogorragoa eta indartsuagoa etsaia baino egingo zain.. Play jokoa Bow Abentura konektatuta.\nTekniko jokoa Bow Abentura ezaugarri\nGame Bow Abentura gehitu: 21.10.2013\nJokoa jokatzen: 545 aldiz\nBezalako jokoa Bow Abentura Jokoak\nDeskarga jokoa Bow Abentura\nEmbed Joko Bow Abentura zure web orrian:\nJokoaren txertatu Bow Abentura zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Bow Abentura, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Bow Abentura-rekin, baita ere, jokoa jokatu zen:


Donostia Zinemaldia :: Zineforum erraldoia, trashumantea eta bohemioa\nHemen zaude: Lehen orrialdea Artxiboa\t> Zinemaldia70 > Zineforum erraldoia, trashumantea eta bohemioa\nPablo La Parra Pérez eta Sara Hernández\nAtzera egingo dugu 70eko hamarkadaren hasierara. Zinemarekiko zaletasuna agertu zuen oso emakume gaztea izango zinela imajinatzen dugu. Zuretzat zer zen Donostia Zinemaldia eta zer lotura zeneukan harekin?\nOso lotura sinplea. 1972. urtean Katharine Hepburnekin maitemindu nintzen, eta urte horretan Howard Hawksi eskainitako zikloa egin zuten Zinemaldian. La fiera de mi niña (Bringing Up Baby, 1938) eman zuten. Adin txikikoa nintzen arren, ohituta nengoen amaren laguntzaz zenbait zinematan sartzen; beraz, ikustera joateko erabakia hartu nuen. Oraindik gordeta daukat emanaldi hartako sarrera. Barbara Streisand ere atsegin nuen eta uste dut ikusi nuen bigarren filma El sueño eternoren remakea izan zela Elliott Gould aktorearena (The Long Goodbye/Un largo adiós, Robert Altman, 1973). Ez nintzen sekulako zinemazalea ezta ere, ez nintzen Pasolinirenak ikustera joaten diren horietakoa. Katharine Hepburn eta Elliott Gould, garai hartan Barbara Streisanden senarra zena.\n1976. urtea inflexio-puntua izan zen «jaialdi alaiaren» ereduan. Zinemaldiak bizkar eman zion ordura arte diktaduraren azken urteetako errealitate politiko eta sozial gogorrari, baina gizarte-mugimenduen jomuga bilakatu zen, Hondarribian izandako Jesús María Zabalaren hilketaren ondorioz.\nGogoratzen du sarrerak geneuzkanok uko egin geniola urte hartako jaialdira joateari, eta oparitu egin genituela protesta egiteko. Ez genuen jaialdi hartara joan nahi. Gogoratzen dut sarrera-parea oparitu niela emakume batzuei Argentinako Errepublikaren pasealekuan. Nahiz eta ez genuen joan nahi, ulertzen genuen jendearen pasioa. Garai batean Zinemaldiko sarrerak edukitzea zoragarria zen. Baina gure konpromisoa ez zen atearen aurrean sarrera apurtzeko adinakoa [barreak]. Baina oso une gogorra izan zen: Justu Zinemaldia hasi aurretik hil zuten Zabala.\nZuk zuzenean hartu zenuen parte zenuen «Barrios y Pueblos» ekimenean. Agian horixe da Zinemaldiak 1977tik aurrera izan zuen aldaketaren adibide argienetako bat, nahiz eta aurrekariak aurreko urteetakoak izan.\nNik Groseko zineklubean hartzen nuen parte, auzo-elkartekoan. Dena oso lotuta zegoen: auzo-elkartea, zinekluba, pantaila zuriko filmak. Zinekluba Aita Larroca kalean zegoen, taxi-geltokiaren parean, bilerak, asanbleak eta zineforumak egiteko ohiko leku bat zen, zoragarria. Uste dut zineklub «asoziazionero» konglomeratu horretan sortu zela «Barrios y Pueblos» sailean parte hartzeko aukera.\n«Barrios y Pueblos» saila behar zuen Zinemaldiak glamour, izar eta Hollywood kutsua galtzeko. Politizatu beharra zeukan, herriarengana atera behar zuen. Zinemaldiko goiko mailetakoek zinema-jaialdi glamouroso eta instituzionalari eutsi nahi zioten, baina parte hartzeko aukera eskatzen zutenak zertxobait pozik izan behar zituzten.\nEz dut eskemak hausteagatik ez ironiaz esaten, baina gutako askorentzat [«Barrios y Pueblos» sailean parte hartzea] Zinemaldirako akreditazioa lortzeko modu bat zen, oso eskasa izan arren. Ez zuen Victoria Eugeniara sartzeko aukerarik ematen, noski, baina garai hartan gu ez ginen Victoria Eugenia zaleak: gehiago gustatzen zitzaigun Astoriara joatea, badakizu, el pueblo unido jamás será vencido. Nire ustez, zinemazale edo zinemajale donostiar orok nahi izan duela behin edo behin Zinemaldira joatea.\nZer film ikusten ziren «Barrios y Pueblos» sailean?\nArauak ziren garai hartako arazoa, orain bezala: lehiaketako filmak behin edo bitan soilik eman daitezke, orduan, Victoria Eugenian edo Astorian. Horrenbestez, ezin zituztenez lehiaketako filmak eman (guztiok horiek ikusi nahi genituen, noski, baita auzoetan eta herrietan ere), Zinemaldiko zigilua zeramaten filmekin zineforum erraldoia, trashumantea eta bohemioa antolatu zuten.\nFuntsean, hautatu zuten zinema hori beste era batean eraman zezaketen. Hori denok genekien. Oker ez banago, ez dut uste ziklo paraleloetako kopia bat ez zen ezer ikusi genuenik. Ziur nago ez zutela Alien (Ridley Scott, 1979) hemen egon zen urtean eman. Dena den, filmek bazuten ukitu errebeldea, iraultzailea edo nahi duzun bezala deitu.\nFilmak aurkezteko aukera izan zenuen lehen aldia izan zela esan duzu. Nahiko ezohikoa zen Zinemaldian: ohikoan ez zegoen aurkezpenik edo solasaldirik.\nEgia esateko, ez nuen sentitzen Zinemaldi nagusiaren parte nintzenik. Nire ustez, guztiontzat Zinemaldia beste zerbait zen. Hala ere, ez zen denbora-galera izan. Arlo pertsonalari erreparatuz gero, esan dezaket hori dela nire ibilbidearen jatorria: Groseko Auzo Elkartean eta «Barrios y Pueblos» sailean aurkezpenak egin nituelako aurkezten ditut egun filmak Tabakaleran eta nago gaur zuekin.\nLehen urtetik, «Barrios y Pueblos» sailean emanaldi mitikoak izan ziren, adibidez, Novecentoren Intxaurrondoko emanaldian Bernardo Bertolucci eta Laura Betti egon ziren. Han izan zinen?\nEz, neuk saileko alderdirik arruntena gogoratzen du. Novecentoren anekdotaren antzekoa da aurten , Ken Loachek egoitzetakoekin [grebalariak] bat egin izana. Lorpen handia izan zela pentsatzen du, Bertolucci, Bertolucci delako eta Loach, Loach. Jokaldi bikaina iruditzen zait. Orain zoragarria iruditzen zait: Bertolucci eta Laura Betti [Intxaurrondon]. Uste dut borroka-lurraldetzat gintuztela: zinema-jaialdi batean zeuden, glamourrez betetakoa, baina iraultza egitera joaten ziren, txikia izan arren. Ziurrenik herri batean aurkezpen bat egiten nengoen hori gertatu zenean. Ez naiz kexu. Horixe egin behar nuen! Eta niri zoragarria iruditzen zitzaidan: ezagutzen ez nuen lekuetara joatea zinemaz hitz egitea, ogitarteko bat jatea eta etxera itzultzea. Ez zen batere instituzionala, ez zintuzten eramaten eta ekartzen: jendearekin joan behar zinen. Zinemaldiak ez zuen autobusik jartzen. Filma aurkeztu behar zenez, joan egiten ginen. Une berezia zen. Mugimendu ugari zegoen martxan: EMK [Euskadiko Mugimendu Komunista], ORT [Organización Revolucionaria de Trabajadores], auzo-elkarteak… Zinemaldiak bazekien ezin ziola bultzada horri uko egin.\nEmanaldiak betetzen ziren [«Barrios y Pueblos» sailekoak]? Pentsatzen dugu ikusleak ordura arte Zinemaldira joaten zirenen oso bestelakoak izango zirela.\nBai. Orain nolabaiteko nostalgiaz oroitzen ditugun indarrek (ORT eta besteak) jende ugari erakartzeko gaitasuna zuten. Gainera, saioak zineklub eta auzo-elkarteen espazio txikietan egiten ziren, eta berehala betetzen ziren. Ikusle haiei orain «borroka» esango genien (baina uste dut lehen kutsu kulturalagoa eta ideologikoagoa zuela), eta haientzat zineklubera joatea ekintza aldarrikatzailea zen. Jesuiten ikastetxeko emanaldiak liberalak izanik, imajinatu auzo-elkarteetakoak, Elgetakoak edota langileen auzo eta herrietakoak, esaterako Intxaurrondo, Altza, Ermua eta Eibarrekoak. Giro horretan, Zinemaldiak erakarrita joaten zirenek ere bazekiten [instituzionala/ofiziala] ez zen guztia iraultzailea eta sistemaren kontrakoa zela.\nBerreraikitzen aritu garen istorioen arabera, askotan «Barrios y Pueblos» saileko emanaldiak gerrilla-proiekzioak izan ziren, Emakumeen Asanbleako edo EHGAMeko kideek antolatuak, esaterako, Mikel Martín Conde gay-mugimenduko ekintzaileak Fassbinderren pelikulak aurkeztu zituen.\nAskok paraleloki biziraun dugu. Mikelen figura zera da, era guztietako jipoietatik bizirik ateratzen den pertsonaiarena. «Barrios y Pueblos» sailetik Giza Eskubideen Zinemaldian Victoria Eugeniako plateara joan gara denak. Horixe da ibilbidea. Garai hartan, oso zaila zen dena, eta [Barrios y Pueblos] EHGAMi edota Emakumeen Asanbleari uzten zitzaien espazio bakarra zen. Nik ere ulertzen nuen, noski, baina desadostasunak ere bazeuden. Nik esaten nuen: «Zinemaldia bada, hitz dezagun zinemaz: nik Cabaret (Bob Fosse, 1972), West Side Story (Robert Wise, Jerome Robbins, 1961), Alien (Ridley Scott, 1979) edo beldurrezko zerbait jarri nahi dut». Eta ezetz erantzuten zidaten, ez zutelako eztabaidarik sortzen. Ondoren ikasi dugu Cabaretek edo West Side Storyk ere ematen dutela eztabaidatzeko parada, baina orduan ez zituzten musikalak nahi.\nProgramatzeko irizpidea militantearena zen?\nEta bazegoen solasaldirik?\nBai, baina gertatzen zena eta oraindik ere gertatzen dena da gaiak interes handiagoa pizten duela ekintza zinematografikoak baino, eta niri horrek oso umore txarrean jartzen nau. Badirudi film batzuk «eztabaidatzekoak» direla eta beste batzuk, ordea, ez. Garai horretan nik muga ugari edo ezjakintasun handia nituen, bai zinemaren arloan, bai iraultzarenean, eta batzuetan ezin nion solasaldiaren mailari eutsi. Batzuetan, gaikako eztabaidak oso boteretsuak ziren. Komisario politikoak geneuzkan, komatxo askoren artean eta hitzaren zentzurik onenean esanda. Jendeak askoz ere ideologia sakonagoa zeukan buruan, eta asko eztabaidatzen zen PCEren [Partido Comunista de España] eta Italiako PCIren arteko aldeaz edota Carrilloz. Edo EMKren eta ORTren arteko gorrotoez. Filmek lotura handia zuten momentuarekin eta azaldu nahi zenarekin. Adibidez, filmean traidoreren bat agertzen bazen, oso eztabaida sakona izango zuen: «badauka kausa traizionatzeko eskubiderik?», «Izan kontuan funtsean gerrillaria dela!», «Zein izan zen alderdi komunistaren jarrera Bigarren Mundu Gerran?». Ni oso tentela nintzen, edo gazteegia. Hantxe izan ikusleekin lehen gatazka. El general de la Rovere (Roberto Rossellini, 1960) aurkezten ari nintzen eta otu zitzaidan esatea ez zela Hollywoodeko ohiko film bat. Tomateak jaurti zizkidaten ia! Ikusleek, noski, pentsatzen zuten Rossellinik ez zuela Hollywood erako zinema egiten. Maila pertsonalean komentatzen dizuet, jakin dezazuen garai hartan nolako mugak nituen. 70eko hamarkadaren erdialdean, nik ez neukan ikusita Rosselliniren obra osoa; gainera, ez zegoen filmak elkarri pasatzeko aukerarik. Alien, La fiera de mi niña edo El sueño eterno pelikulez aparte, beste era bateko zinema bazegoela ezagutzen ari nintzen.\nEta nola prestatzen zinen solasaldietarako?\nOzta-ozta, aurkitzen nuena irakurtzen. Film gehienak ikusi arte ez nituen ezagutzen. Aurkezpenean, jendea eta filma kokatzen genituen, eta horretarako informazioa eskuratzen genuen. Oso lagun zinemazaleak nituen, eta haiei eskatzen nien laguntza. Ikusi ondoren errazagoa zen. Gainera, solasaldietan ez nintzen bakarrik egoten, antolakuntzako eta Barrios y Pueblos Batzordeko pertsonak izaten ziren. Prestatzen nintzen, baina ez zegoen Internetik edo zinemari buruzko hainbeste liburu. Jendearekin hitz eginez edo eskuratzen nituen liburuekin prestatutako ahozko aurkezpenak ziren. Ziklo paraleloetakoak baziren, Zinemaldiak berak argitaratzen zituen liburuxkak irakurtzen nituen.\n«Barrios y Pueblos» programan parte hartzeak ikasteko erabilgarria izan zela esango zenuke?\nBai. Horregatik esan dizuet han hastearen ondorioz iritsi naizela egun egiten ditudan aurkezpen guztiak egitera. Egoera azalduko dizuet, gutxietsi gabe. Nolabaiteko deskontrol- eta inprobizazio-sentsazioa geneukan: ikusleak, Zinemaldia, gu, mugimenduak, zinekluba zer den. Nik, behintzat, hala bizi nuen. Bagenekien Kresala bazela, baina Donostiako erdigunean zegoen, Caja de Ahorros Municipal zelakoaren eraikinean. Ez zegoen auzo-elkarte baten sotoan. Eta Intxaurrondo, Intxaurrondo zen eta Altza, Altza.\nOso deigarria da, 70eko hamarkadako giro gorabeheratsuan, ekimenak indar handia zuela eta gutxika galdu zuela 80ko hamarkadaren erdialdean desagertu zen arte, garai hartako beste ekimen utopiko batzuk bezala.\nLider ibiltzen direnek indarra galtzen badute, gainerakoak desagertu egiten dira. Oso ekimen pertsonalistak dira, azpiegiturarik gabeak: film-bobinak eta, auto bat norbait joan dadin filma jartzera, emanaldiaren lekuan proiektatzailerik ez badago. Hori baino ez. Gizarte-mugimendu horietan guztietan gertatzen den bezala, mobilizatuen daudenak desagertzen direnean, goikoei ez zaie batere axola. Hori atsedena hartzen dutena! Bestalde, egoera aldatzen hasi zenean, Zinemaldiak ez zuen batere interesik agertu. «Barrios y Pueblos» iraultza-zerga izan zen. Ez zen iraultza-zerga zuzendari batzuek, Chillidak edo Larrandiak kasu, ez ziotelako inoiz herrian sortutako zerbaiti ezetzik esango. Baina, urteak pasatu ahala (badakit batzuek hiltzen jarraitzen zutela, besteek ere bai eta jipoiak bazirela), Zinemaldiak gatazkarik ez izateko negoziazioak beste eremu batzuetan egin zituzten. Hori ere badakigu. Ikusten duzuenez, ez zuten horrekin jarraitu; inork ez zuen berreskuratu, adibidez, Berlinen baden ideia. «Berlinale goes Kiez» sailaren bitartez, sail ofizialeko filmak askotariko auzoetako aretoetan ikus daitezke. «Barrios y Pueblos» eromena zen, baina zinema-jaialdi guztiak ohartu dira ezin daitezkeela egoitza ofizialetan giltzapetuta egon.


Txorrotak | Martech Zone\nAstelehena, maiatzaren 28, 2007 Uztailak, asteazkenean 4, 2007 Douglas Karr\nMemoriaren Eguna da gaur Estatu Batuetan. Memoriaren eguna guretzako azken prezioa ordaindu dutenei aitortzen diegun eguna da. Gure hildakoak omentzea ez da gerra baieztatzea, baizik eta errespetua ematen die inoiz lagun eta senideengana itzuli ez direnei.\nJende askok beteranoen eguna Memoriaren Egunarekin nahasten du ... biak oso desberdinak dira. Beteranoen egunak bizirik edo hildako beteranoak saritzen ditu, agian herrialdea zerbitzatzen ari diren bitartean borrokatu edo inoiz behar izan ez dutenak. Memoriaren eguna borrokatu eta hil zirenentzat da.\nIstorioak dioen moduan, Butterfield jenerala ez zegoen pozik Argiak itzaltzeko deiarekin, deia formalegia zela egunak amaitzen zirela adierazteko eta Oliver Willcox Norton brigadako klarionaren laguntzarekin (1839-1920) Taps idatzi zuen bere gizonak omentzeko Harrison's Landing-en, Virginian, kanpamentuan zegoela, Zazpi egunetako borrokaren ondoren.\nBorroka hauek 1862ko penintsulako kanpainan gertatu ziren. Deialdi berria, 1862ko uztaileko gau hartan entzun zen, laster Batasuneko Armadako beste unitate batzuetara zabaldu zen eta konfederatuek ere erabili omen zuten. Taps gerraren ostean bugle dei ofiziala egin zen.\nTaps Bugler webgunetik.\n[audioa: https: //martech.zone/wp-content/uploads/2007/05/taps.mp3]\nTap-ak ez ziren jatorrizkoak, ziur aski, tatuaje izeneko antzeko bugle dei batetik idazten zen, soldaduek eguna amaitu eta lo egin baino ordu bete lehenago jokatu zena. Jende batzuk ere ez dira konturatzen hitzak Tap-i idatzitakoak zirela, eroritako gure anai-arreben omenez egindako korneta deialdi eder baina harrigarria:\nEguna amaitu da, eguzkia joan da,\nDena ondo dago, lasai lasai,\nJainkoa gertu dago.\nArgia lausotzen da; Eta urrun\nGoeth eguna, eta izarrak\nAgur zaitez; Eguna joan da,\nGaua piztuta dago.\nEskerrik asko eta laudorio, Gure egunetarako,\n'Eguzkiaren azpian, izarren azpian,\nAurrera goazela, badakigu,\nGaur ere 25 urte betetzen dira Vietnameko Beteranoen Memoriala.\nMaiatza 28, 2007 11 at: 32 AM\nKonturatu al zinen Google-k aurten beteranoei ardatza eman ziela Memorial Day logotipo estilizatua eskaini gabe? Lur egunetik Independentzia egunera dena onartzen dute, baina zergatik gustatzen zaizkie Google-ri albaitariak?\nMaiatza 29, 2007 11 at: 46 AM\nInteresgarria da hori - inoiz ez nintzen horretaz ohartu. Aurrez pentsatutako zerbait ez izatea espero dut. Belar batzuetan landatutako Amerikako bandera polita behintzat polita izango litzateke. Jakinarazi dutenez, Kanadako Memoriaren egunerako logotipo bat jarri zuten Poppies gainean, baina hemen ezer ez.\nBitxia bada ere, Al Gore beraien taula gainean dago. Agian, eroritako heroien aldeko jarrera erakuts dezake beraiekin hitz egiten.


2020ko udazkenean egingo dute bigarren Euskaraldia | Gizartea | Berria\nDatorren urtean egingo dute hurrengo aldia. Hizkuntza ohituretan eragitez gain, helburu izango du entitateetan eragitea, "euskararen erabilera hazteko neurriak" har ditzaten.\nLehen Euskaraldiaren balorazioa egiteko agerraldia. Andoni Canellada/Foku\n2019ko urtarrilak 31 07:15\nEusko Jaurlaritzak ohar batean azaldu duenez, herritarren hizkuntza ohiturak aldatzeko helburuaz gain, beste bat ere izango du datorren urtekoak: entitateen funtzionamenduan eragitea, euskararen erabilera areagotzeko "urrats zehatzak" egin ditzaten. "Konpromiso zehatzak hartu eta gauzatuko dituzte erakunde publikoek, enpresek, komertzioek, elkarteek eta gizarte eragileek".\nNafarroako 150 udalek pairaturiko zibererasoa konpontzeak «luze» jotzea litekeena dela esan dute\nANIMSA udalen informatika enpresa publikoak «pazientzia» eskatu die kalteturiko udal eta tokiko erakundeei, eta herritarrei. Badira bost egun erasoak hainbat zerbitzua ematea galarazi ziela.\nEmakumeentzako jai giro «seguruak» sortu nahi ditu Emakundek\n«Berdintasunezko jaiak» lortzeko asmoz, festetako indarkeria matxista prebenitzeko gida ondu du Emakundek, Eudel eta Arabako, Gipuzkoako eta Bizkaiko foru aldundiekin elkarlanean. Udalei, jai batzordeei, ostalaritzari, txosnei eta jai ekitaldiak programatzen dituzten kolektiboei zuzendu diete.\nErkorekak esan du Bilboko hilketen auziak loturak dituela nazioartean\nEusko Legebiltzarrean agerraldia egion du Segurtasun sailburuak, eta jakinarazi du Ertzaintzaren barruan izandako filtrazioak ikertzen ari direla.\nEuskaraldiari buruzko webgune berezia


PHOTORECOVERY® Software for Berriro harpidetza [PC] | Datu berreskuratzea\nPHOTORECOVERY® Software for Berriro harpidetza [PC]\nHome → PHOTORECOVERY® Software for Berriro harpidetza [PC]\nPHOTORECOVERY® PRO Eskaintza bereziak!\nLizentzia berritzea eta Alza\nPHOTORECOVERY® PRO PHOTORECOVERY ezaugarri nagusietako guztiak ditu®, baina ere hartzen ditu Digital Media Doctor Performance Testing eta Media berriztapena egiteko. azkar Backup egin dezakezu, Garbitu, Formatu, eta Berreskuratu horiek erabili Digital Memoria Txartelak bat “berria bezala” errendimendu-maila. denean zure memoria-txartelak ordezkatzeko jakingo duzu – Badakizu beranduegi baino lehen!\nharpidetza PHOTORECOVERY PRO berritu ahal izango duzu® txikizkako prezioaren erdia! Klik Erosi orain botoia gainetik dagoen berritzeko $30!\nPHOTORECOVERY® Eskaintza bereziak!\nMesedez, egin klik Erosi orain botoia urtebete PHOTORECOVERY harpidetza berritzeko® egiteko $20!\nto berritzeko, deskargatu eta software bertsio berria instalatu beharko duzu berritzeko erosketa burutzeko ondoren. gero, bertsio berria instalatu bertsio zaharra ordezkatuko du eta aukera ematen du serie zenbakia berria erabiliz aktibatzeko duzu zure jasotzen denetik.


Polena erlearen biltegian\nGizakiak hainbat trikimailu sortu du erleari polena kentzeko. Ohikoena erleak polena erlauntzean sartu aurretik kentzea da. Erleari bere martxan bakean uzten bazaio, erleak polen-pilotak abaraskako gelaxkatan sartzen ditu eta gero buruz behera sartu eta sakatu eta trinkotzen ditu gelaxka erdiraino edo, betez. Polenez okupatutako gelaxkak ez ditu operkulatzen, baina bai ezti-geruza fin batez estaltzen.\nPolena erlearentzat bere proteina-iturria da, eta bera jan gabe arazoak izango ditu erregina-jelea sortzeko (ondorioz, larbak behar bezala elikatzeko) eta, era berean, argizaria eta listu-entzimak sortzeko. Polenaren kontsumoa erle helduek egiten dute, baina jaio eta lehen egunetan, kanpoko lanetan hasi aurretik; kanpoko lanetan, larrean dabiltzan erleek eztia bakarrik jaten dute.\nErleak honela almazenatutako polena ezin da estraktorez atera eta berau aprobetxatzekotan abaraska hautsi egin behar da edo abaraska eta guzti komertzializatu. Normalean komertzializatzen den erle-polena, erleak erlauntzean sartu aurretik bildua izaten da.\nGorago esan den moduan erleak polena almazenatu duenean, polena erne egiten da eta bere azaletik irteten da. Ondoren hartzitu edo fermentatu egiten da erlearen entzimek eraginda. Polenak fermentazio laktikoa jasaten du erlauntzean dagoen bero eta hezetasunak lagunduta.\nFermentazioan parte hartzen dutenak dira Pseudomonas eta Lactobacillus generoko bakterioak eta Saccharomyces generoko legamia.\nLehenik Pseudomonas bakterio aerobioak hartzen du parte, zeinak dagoen oxigeno guztia kontsumitzen duen eta azkenean oxigenorik ezean asfixiatuta galtzen den. Bigarrena hazten da orduan ugaltzen, Lactobacillus anaerobioa, eta beraren eraginez hartzidura hasten da eta gluzidoak kontsumituz azido laktikoa sortzen. Saccharomyces legamiek jarraitzen dute hartzidurarekin gluzido guztiak eraldatu arte.\nHartziduraren ondorioz azidotasun handiko produktu bihurtzen da, eta, hain zuzen, azidotasun horiexek kontserbatzen du ondo erle-artoa.\nProzesu guzti honen ondorioz erle-artoa balio nutrizional handia lortzen du eta gizakiarentzat asimilazio-maila handiko produktu bilakatzen da. Prozesu guzti hau jasan duen polenari deritzo erle-artoa. (Deitu izan zaio baita ere erle-ogia eta erle-opila, baina erlezainen artean artoa deitu izan zaio gehienbat).\nPolenaren balio nutrizional berak ditu: Balio biologiko handiko proteinak; aminoazido esentzialak (gorputzak sintetizatzen ez dituenak); potasioa eta B bitamina guztiak. Pigmentu eta entzimak ere erle-polen arruntaren berdintsuak ditu, salbuespen batekin, eta da, K bitamina (fitomenadiona), erle-polenak baino gehiago duela.\nErlearen entzimekin izandako kontaktuengatik, proteinak aminoazidotan eraldatuak daude eta polisakaridoak monosakaridotan. Beraz, gorputzarentzat eskuragarriago jadanik digerituta egotean.\nPolenaren propietate terapeutiko berak ditu: Anemia, defizientzia koronarioak, zerebroko trastorno zirkulatorioak, buruko traumatismoak, infartu, gastritis, hepatitis, ultzera gastro.duodenal, alergia, gripe, libido-falta, antzutasun maskulinoa eta alkoholismoa.\nErle-artoak baditu osagai egokiak anemia hipokromikoari aurre egiteko.\nMedikuaren zaintzapean eta tarte mugatu batzuetan soilik erabil daiteke erle-artoa haurren disturbio endokrinoak tratatzeko: diabetes, papera, hipotiroidismoa, …\nNola hartu erle-artoa\nHartzeko modurik onena ahoan sartu eta urtzen bertan edukitzea da, irentsi gabe. Egokiena da ordubetez urik ez edatea.\nDosia da 2 g/ eguneko pertsona helduentzat, eta 0,5 g/ eguneko haurrentzat.\nGogoratu behar da erle-artoak oso zapore fuerte eta berezia duela eta askori atzera eragingo diela, fermentazioaren ondorioz oso azidoa bilakatzen baita.\nErle-artoari buruzko alergiak erabat ezezagunak dira, ez da kasurik ezagutzen.


Euskal onomastika aplikatuaren aurrerapenak aztertzen dituen liburua plazaratu du Euskaltzaindiak - Euskaltzaindia\nEuskal onomastika aplikatuaren aurrerapenak aztertzen dituen liburua plazaratu du Euskaltzaindiak\nLiburua Iberoamericana Vervuert argitaletxearekin elkarlanean plazaratu du Akademiak, IKER sailean.\nBesteak beste, onomastika aplikatuaren ezagutza zabaltzeko argitaratu da liburua. Onomastika aplikatua dugu jakintza-arlo horretako ezagutza gizartearen beharrizan praktikoetara aplikatzea, eguneroko bizimoduan erabilgarri izan dadin: esaterako, gurasoei jaioberrien izenak hautatzen laguntzeko, udal batek kaleen izenak finkatu nahi dituenerako...\nRoberto González de Viñaspre (Onomastika batzordeko burua): “Euskal gizarteak onomastikaren arloan dituen behar praktikoei zuzen eta garaiz erantzuteko tresna da onomastika aplikatua”.\nGizartean onomastikarekin dagoen interesaren adierazgarri da Euskaltzaindiak aspaldi linean jarri zuen Euskal Onomastikaren Datutegia (EODA) oso kontsultatua dela.\nEuskaltzaindiak Euskal onomastika aplikatua XXI. mendean liburua agertu du gaur Bilbon, lau hizkuntzatan ondu den ikerketa lana. Argitalpen berria Iberoamericana Vervuert argitaletxearekin elkarlanean plazaratu du Akademiak eta datorren astean banatuko da hamar herrialdetan, baina jada Iberoamericana Vervuert argitaletxearen webgunean eskura daiteke. Baita Euskaltzaindiaren webgunean ere.\nAurkezpenean izan dira Andres Urrutia euskaltzainburua eta Roberto González de Viñaspre Euskaltzaindiaren Onomastika batzordeko burua eta liburuaren paratzailea. “Liburu hau editatzera eraman gaituzten arrazoiak bi dira, nagusiki: Onomastika aplikatuaren ezagutza zabaltzen laguntzea eta Euskal Herriaz haragoko zenbait esperientzia lehen eskutik ezagutzeko aukera izatea, eta, era horretan, gogoeta partekatua bultzatzea”, adierazi du González de Viñasprek komunikabideen aurrean.\nLiburuaren egiturari dagokionez, hiru atal nabarmendu daitezke: lehenbizikoan, Euskal Herriaz kanpoko bost esperientzia aurkezten dira; bigarren atalean bildutako lau kapituluek euskal onomastika dute erdigune, eta egungo egoeraz eta aurrera begirako egitekoez ere ari dira; azkenik, Euskaltzaindiak azken aldian onomastika aplikatuari egin dizkion zenbait ekarpen nabari aletzen dira. “Euskal onomastika da liburuaren ardatza eta azken atalean Euskaltzaindiak arlo honetan eginiko hiru ekarpen erakusten dira”, gaineratu du euskaltzain osoak. “Liburu erakargarri eta erabilgarri bat osatzea izan da gure nahia”, jardun du.\nZer da Onomastika aplikatua eta zertan datza bere garrantzia?\nOnomastika aplikatua da jakintza arlo horretako ezagutza gizartearen beharrizan praktikoetara aplikatzea, eguneroko bizimoduan erabilgarria izatea. Esaterako, antroponimiaren (izen propioak aztertzen dituen onomastikaren adarra) jakintza pertsona izenetan aplikatzea, gurasoen eskura, jaioberrien izena hautatzeko; edo udal batek bere kaleen izenak finkatu nahi dituenerako toponimiaren irizpide linguistikoak baliatu ahal izatea. González de Viñasprek labur-labur esan duenez, “euskal gizarteak onomastikaren arloan dituen behar praktikoei zuzen eta garaiz erantzuteko tresna” da onomastika aplikatua.\nEuskaltzaindiaren Onomastika batzordea\nOnomastikaren ikuspegi aplikatu hau berezkoa du Euskaltzaindiak aspaldi (hogeita hamazortzi urteko ibilbidea egingo du aurten Onomastika batzordeak). Hasieratik eginkizun du, izenak ikertzeaz gainera, irizpenak ematea, herri-izendegiak prestatzea eta pertsona-izendegia gauzatzea eta eguneratzea.\nGeroago sortu zuen, 2004an, Onomastika zerbitzua. Aurrerapauso nabaria izan da hori onomastikaren alde praktikoa herritarrei gerturatzeko eta administrazioari emandako zerbitzua eta aholkularitza areagotzeko. Zerbitzu horretan erakunde publikoetatik eta herritarrengandik onomastikaz diren galderei eta kontsultei erantzuten zaie.\nGizartean onomastikarekin dagoen interesaren adierazgarri da linean dagoen EODA (Euskal Onomastikaren Datutegia) oso kontsultatua dela. 2020an, Akademiaren webguneko tresnetan erabiltzaile gehien izan dituena EODA izan da.\n- 2020an: 455.970\n- 2019an: 278.643\n- 2020an: 185.356\n- 2019an: 120.042\n-2020an Onomastika zerbitzura eginiko kontsultak, telefonoz zein posta elektronikoz: 583.


Sendagaiak hartzean izaten diren akatsak hiru aldiz ohikoagoak dira haurrengan | Consumer\nSendagaiak hartzean izaten diren akatsak hiru aldiz ohikoagoak dira haurrengan\nAdingabeek hartzen dituzten botika asko helduek baino ez dituzte probatu.\nSendagaiak agintzeko eta hartzeko akatsak hiru aldiz ohikoagoak dira haurrengan helduengan baino, adingabeen organismoan agindutako dosien ondorioei buruzko azterketa klinikorik ez dagoelako, “Haurrentzako sendagai seguruak sustatuz” txostenaren arabera.\nOsasunaren Mundu Erakundeak (OME) aurkeztutako lan horrek adierazten du gutxi direla haurrentzako garatu, ekoitzi eta merkaturatzen diren botikak. Beraz, helduetan soilik probatu diren botikak hartu behar dituzte, eta ez dute onarpen ofizialik pediatriako erabilerarako.\n“Gehiago jakin behar dugu nola erreakzionatzen duen haurren gorputzak sendagaien aurrean, haien osasuna hobetzeko. Horregatik, oso garrantzitsua da haurrengan izan ditzakeen albo-ondorioak aztertzen jarraitzea”, esan zuen Howard Zuckerrek, OMEko zuzendariaren albokoak.\nFormula pediatriko egokirik ezean, sendagile askok pastilla disolbatuen edo birrinduen zatiak hartzen dituzte, dosi egokiari buruzko adierazpen zehatzik gabe, eta horrek akatsak ekar ditzake, txostenaren arabera.\nHiesaren aurkako sendagaien kasuan, adibidez, GIBarekin kutsatutako haurren %30ek baino gehiagok eta antirretrobiralekin egindako terapien eraginpean daudenek bigarren mailako ondorioak dituzte, eta horiek desagertu egin daitezke dosia aldatuz.\nbotikak erroreak haurrak


Ezagutu itzazu etxe-kaleratzeetan ematen diren pausoak - Justizia Administrazioa Euskadin\nEzagutu itzazu etxe-kaleratzeetan ematen diren pausoak\n2008an krisia hasi zenetik ia 150.000 familiek etxea galdu dute. Etxebizitza duin baterako eskubidea gizabanakook ditugun oinarrizko eskubideei buruz osatutako NBEn aitorpenean jasota dator. Adierazpen horrek etxebizitza babesa ematen duen leku bat baino gehiago dela zehazten du: segurtasunez, bakean eta duintasunez bizitzeko eskubide bat dela aitortzen du.\nBaina NBEn adierazpenean horrela jasota badago ere, Espainiako Hipoteka Legean maileguari aurre egin ezin dioten pertsonak beraien ohiko etxebizitzatik botatzeko neurriak ezarrita daude. Norbere ohiko etxebizitzatik kaleratua izatea, beraz, legezkoa da. Hona hemen kaleratua izan aurretik ematen diren pausuen berri:\nDemanda. Kuota bat ez ordaintzea nahikoa izango da finantza-erakundeak zor osoaren kitapena eskatzeko. Zorretan dagoen pertsonari eskrituretan zehaztutako helbidera demandaren jakinarazpena bidaliko zaio eta ordaintzeko epe bat zehaztu edo demanda aurkaratzeko aukera duela adieraziko zaio. Ordaintzen ez badu, hurrengo pausua hipoteka-betearazpena izango da.\nEnkantea. Bankuak Jabetzaren Erregistroari higiezinak dituen zamak jasotzen dituen ziurtagiria eskatuko dio eta etxebizitza enkantean aterako da. Higiezinaren balioa mailegua ematerakoan egindako tasazioan oinarrituta ezarriko da. Enkantea publikoa (epaitegian) edo pribatua (finantza-erakundean) izan daiteke. Zorra duen pertsona jakinaren gainean jarri ondoren, enkantearen deialdia Udaletxean, Jabetzaren-erregistroan edo epaitegian bertan jarritako iragarkien bidez ezagutzera emango da. Data horretara arte zordunak zor dituen kuotak ordaindu eta maileguari eusteko eskubidea dauka. Hori gertatzen ez bada, etxebizitza tasazio-prezioaren %70gatik enkantean aterako da. Eroslerik ez badago, bankua etxebizitzarekin gelditu daiteke, tasazio-balioaren %60 (ohiko etxebizitza bada) edo % 50 ordainduta.\nBotatzea. Etxebizitza erakunde batena edo hirugarren pertsona batena izatera pasatzen denean, -eta ohiko etxebizitza denean- botatzeko epea hilabetekoa izango da. Epea beste hilabete batez luzatu ahal izango da. Luzapena eskatzen ez bada, poliziaz lagundutako segizio judizial bat etxebizitzara joango da botatzera.\nZorretan dagoen pertsonak, kalean gelditu arren, ez du bankuarekin duen zorra kitatzen. Atzerapenagatiko interesek gora egiten jarraituko dute, eta zordunak, dituen eta etorkizunean izango dituen ondasunekin ordaindu beharko ditu.\n2012ko abenduaren 13ean argitaratua. Honi buruz gehiago irakurri: Justiziarekin elkarlana. Iruzkin bat egin.


Gramineoen polenak "kontzentrazio altuetan" detektatuko dira maiatzaren lehen hamabostaldian | Consumer\nGramineoen polenak “kontzentrazio altuetan” detektatuko dira maiatzaren lehen hamabostaldian\nPertsona alergikoak udaberriaren etorreraren ondorioak nabaritzen hasten dira\nUdaberria polenari alergia dioten pazienteengan eragina izaten hasten da, Alergologia eta Immunologia Klinikoaren Espainiako Elkarteak (SEAIC) berretsi duenez. Gramineoen polenen kontaketak “kontzentrazio altuetan” detektatuko dira, maiatzeko lehen edo bigarren astetik aurrera.\nSEAICeko estatistikek erakusten dutenez, polinosia duten pazienteen %35ek berriro aktibatu dituzte sintomak, nahiz eta joan den ostegunetik polen-kontzentrazio txikiak izan. “Gramineoen antigenoak atmosferan daudelako gertatzen da hori, polena aurkitu ez arren. Alergeno horiek ikusezinak dira mikroskopioan, eta lurrean dauden landare edo polen hondarretatik datoz. Horien alergenoak haizearen eraginez berresekitzen dira”, azaldu zuen SEAICeko Aerobiologia Batzordeko koordinatzaile Javier Subiza doktoreak.\nPolenari alergia izateak, oro har, sintoma hauek eragiten ditu: begietako edo sudurreko azkura, malko-jarioa, etengabeko mokeoa, doministiku ugari, baita sintoma asmatikoak ere, hala nola arnasa hartzeko zailtasuna, eztul lehorra eta zapalketa eta bularrean txistuak. “Ohikoa da sintoma horiek otsailean, martxoan eta apirilean agertzea, baina biziagoak dira maiatzean eta ekainean”, adierazi zuen Subizak. Prebentzio-neurri gisa, SEAICeko espezialistak gomendatu zuen alergia duten pertsonak “kontsultara joan daitezela polinizazio-aldi betean sartu aurretik, eta sintomak adierazi”.\nSEAICen web orriak polenen kontaketak eta egunero berraktibatutako paziente polinikoen ehunekoa erregistratzen ditu. “Sintomak eta polenak zenbatzeari esker, pazienteak ikasiko du noiz egon behar duen prest eta noiz hartu behar duen sendagai antialergikoa”, esan zuen Subiza doktoreak.\ndetektatuko dute gramíneas-eu kontzentrazio altuak pólenes-eu primera-eu


BALOREAK BALORATZEN: PREFOSTA\nOraingo sarrera kultura eta euskaren alde izango da. Gaur, maiatzak 13, Herri Urrats dugu, Seaska elkarteak urtero antolatzen duen euskal irakaskuntzaren aldeko festa Senpereko aintziraren inguruan, Lapurdin. 1984an izan zen lehendabiziko edizioa.\nBildutako dirua Iparraldeko ikastolak laguntzeko bideratzen da. Aurten, Herri Urrats Xiberotar eta Baxenafartar ikasleak biltzen dituen Manex Erdozainzi Etxart Kolegioaren alde (MEEK) izanen da, ikasketa eta harreman hizkuntza euskara duen kolegio bakarra da Barnekaldean. Ipar Euskal Herriko barnekaldea husten ari den bitartean, 11 eta 14 urte bitarteko gazteak biltzen dituen Kolegioa garapen betean da. Xiberoako eta Baxenafarroaren etorkizuna dira aurten MEEKen diren 190 ikasleak.\n"Prefosta" leloa ulertzeko haien web-orrialdera jo egin dugu eta azalpen hau topatu dugu:\n“Prefosta” xiberotar lemapean iraganen da. MEE Kolegioaren ikasleen herena Xiberokoa da, eta lema horrekin begi kliska bat egin nahi izan diegu egunero Xiberotik etortzen diren ikasleeri.\nAzken inkesta sozio linguistikoak erakusten duen bezala, Ipar euskal herriko euskararen egoera onena Nafarroa Beherean eta Xiberoan da.\nProporzionalki, Nafarroa Beherea eta Xiberoa dira euskaldunen ehunekorik handiena duten lurraldeak (% 49,5). Halaber, bi lurralde hauetan dira euskaraz hitz egiteko erraztasun gehiago duten euskaldunak.\nGehitzen badugu, biztanleriaren erdiaren baino gehiagoren lehen hizkuntza euskara dela (%46,8k euskara soilik jaso du etxean eta % 9,7k euskara eta erdara), ulertuko dugu PREFOSTA! euskaraz ikasten eta bizitzen dela barnekaldean.\nBaina ez dugu lokartu behar. Urte batetik bestera hiztun kopuruak beheiti doaz barnekaldean eta ikastolek euskara biziberritzeko duten rola arrunt estrategikoa da.\nOndorioz, alabainan kolegioa tipiegia geratu zaigu! Barnekaldeko jendeak euskararekin duen atxikimendua hemen frogatzen da: gero ta ikasle gehiago ditugu Xibero eta Baxe Nafarroko ikastoletan, eta MEEKen.\nPrefosta lemarekin, mezu baikorra zabaldu nahi dugu, euskara eta ikastolen garapena ona dela, bainan erran behar dugu ere lortzen duguna beti borrokaren bidez egiten dela, adibidez MEEKen IEPa idekitzea lortu dugu borrokatuz, brebeta euskaraz lortuko dugu ere beti borrokatuz.\nJarraian, ikasle, irakasle, langile eta guraso denen partaidetzarekin grabatutako bideoklipa luzatzen dizugu:\nGutxi barru beste bi jai izango ditugu Euskara eta Hezkuntzaren alde: ibilaldia eta euskal eskola publikoko jaia. Adi egon, haien berri emango dugu eta!\nNAZIOARTEKO INTERNET EGUNA\nMAIATZAK 17: LGTBFOBIAREN KONTRAKO NAZIOARTEKO EGU...\nMAIATZAK 13: HAUR OSPITALIZATUEN EGUNA


Txakur bat izateak 10 urte inguru gaztetzen ditu Txakurren Mundua\nTxakur bat izateak 10 urte inguru gaztetzen ditu\nEl Daily Mail egunkariak argitaratu berri du Eskoziako St. Andrews Unibertsitateko ikerketa bitxia, horren arabera maskota izateak hamar urte arte gaztetu gaitzake. Bistan denez, hau da goiburua, nahiz eta letra xehatua irakurri behar duzun, batez ere adinekoei dakartzaten onurez hitz egiten baitute, txakurrak dituztenak izaten baitira jarduera fisiko gehien egiten dutenak.\nMaskota dugunok badakigu hori gabe gure bizitza ez zela berdina izango. Onura ugari ekartzen dizkigute, batzuetan lan txiki bat ematen diguten arren, edozer gauza osatzen du. Haiekin ondo pasatzen dugu, ibiltzen gara, konpainia egiten digute, ulertzen gaituzte eta ez gaituzte inoiz uzten, ezta ordu baxuetan ere, beraz, gure bizitzako zati garrantzitsu bat dira.\nIkerketa horren arabera, animaliek pertsonak egiten dituzte jarduera fisiko gehiago izanhorrek onura handiak ekartzen dizkio osasunari, batez ere adinekoei buruz ari bagara. Frogatuta dago maskotak dituzten adinekoak fisikoki hobeak izateaz gain, buruko jarduera gehiago izaten dituztela beren maskota zaintzeko ardura dela eta.\nDenok dakigu maskotak izan daitezkeela konpainia bikaina edozein adinetan. Erantzukizunak izaten eta bidelagun fidela izaten ikasten duten umeetatik hasi eta helduentzat, huts egiten ez duen konpainia aurkitzen dutenak eta egunero sofatik jaiki behar izateko aitzakia.\nThe onura psikologikoak Aztertu ere egin dira, baina ez da beharrezkoa ikasketak egitea ia jabe guztiek gure maskotekin hitz egiten dutela eta horietan laguntza aurkitzen dutela jakiteko. Gure estres maila jaisten dute, gaur egun osasun arazo askoren eragilea den gaitza. Beraz, oraindik txakur bat izatea pentsatu ez baduzu, arrazoi ugari dituzu hori hartzeko.\nArtikuluaren bide osoa: Txakurren mundua » Berri » Txakur bat izateak 10 urte inguru gaztetzen ditu\nZenbat pisatu behar du Schnauzer Erraldoi batek\nZergatik txakur klub batekoa


Ikuspuntua, interpretazioa, autoritatea • ZUZEU\nTeoria hau aspaldian defendatu nuen Argia aldizkarian, bai eta, geroago, Iruñeko Euskalerria Irratian ere, baina orain artio –nik dakidala– batere arrakastarik izan ez duenez, berriz azalduko dut hemen, ea norbaitek kasu egiten didan. Nire ustez, San Frantzisko Xabier gay zela defendatzeko adina froga badira historian. Hona bat bertzerik ez dut ekarriko, ez bainuke inor aspertu nahi: Venezian zelarik, ordurako jesuita bihurtua, maiz oihu izugarriak egiten zituen Xabierrek lo egin bitartean, eta gelakideak, erdi ikaratua erdi kezkatua, galdegiten zion: “San Frantzisko, San Frantzisko” (tira, artean ez zen ofizialki saindua, baina sainduen bizitzek fantasia eta anakronismo dosi txiki bat onartu ez ezik, eskertu ere egiten dute), “zer duzu, espantuka eta garrasika?”. Eta hona nafarraren arrapostua: “Ametsetan, gizon beltz erraldoia neraman bizkar gainean”. Hor utziko dut. Nire ustez, gizon beltz erraldoi bat bizkarrean eramatearena sinbolo ezin argiagoa da, eta, beraz, hasmentan proposatu dudan hipotesia defendatzeko ez da oinarririk falta: falta dena da ikuspuntua, eta ikuspuntu hori bulkatuko duen erakunde zientifikoa; alegia, gay studies departamentu bat gure unibertsitate batean –nik Nafarroako Unibertsitatean ikusten dut egokien–.\nHalere, ez da hori orain gehien interesatzen zaidana, sainduaren gelakideak egindako interpretazioa baizik. San Frantziskoren gaueko ezinegonaren arrazoia adituta, zera erran zion haren lagunak: “Horrek erran nahi du Jainkoak nahi duela zu Indiara joatea predikatzera”. Baliteke lagun hura maisua izatea elipsiaren erabileran, edo baliteke nik fedea –edo, bertzerik gabe, adimena– eskas izatea, baina “gizon beltz bat daramat bizkar gainean” esalditik “Indiara joan behar duzu predikatzera” ondoriora doan bidean galdu egin naiz, amildegiaren gaineko salto horretan erroiztu naiz, pentsamenduaren kate logikoa hautsi egin da nonbait. Ihardespen hori ulertzeko, sinestuna izan behar da nahitaez.\nNolanahi ere, erlijioa badaezpadako interpretazioz betea dago. Hor dugu, adibidez, Abraham eta Isaac-en historia. Ezaguna den bezala, Jainkoak Abrahami bere semea sakrifikatzeko, hiltzeko alegia, eskatu zion, erakusteko Jainkoa maite zuela –edo, ez naiz ongi oroitzen, Jainkoaren beldur zela, baina bi kontzeptu horiek gehienetan sinonimoak izaten dira Biblian–. Sinesten zaila bada ere, Abraham prest azaldu zen Jainkoaren borondatea betetzeko. Eta, gizon-gizonen garai hartako aitatasuna diferentea zela jakin arren, eta narratzaileak –Jainkoaren aldera aski lerratua baita– horretaz deus ere ez aipatuagatik, nik sinetsi nahi dut, bezperan, uneren batean Abraham semeari begira gelditu eta pentsatuko zuela hura zela harekin pasatuko zuen hondar arratsaldea. Baina desbideratzen ari naiz: biharamunean, Isaac hartu eta mendira abiatu zen Abraham, Jainkoaren agindua betetzeko asmoz. Eta mendi-tontorrean, aldare gainean jarria zuen haurra nabalarekin akabatzeko zorian dagoelarik, aingeru batek kontu egin dio eskuari eta erran dio aski dela, erakutsia duela Jainkoaren beldur dela eta ez dela beharrezkoa umea hiltzea.\nErlijioa eskoletan –bai, orain bueltan diren horietan–, irakasten ziguten Jainkoak maite gaituztela, baina Biblian maiz gizakia izaten da frogatu behar izaten duena Jainkoa maite duela –edo, erran bezala, Jainkoaren beldur dela–, eta ia-ia inoiz ez alderantziz. Jainkoaren maitasuna jakintzat ematen da, ziurtzat, ezin da zalantzan jarri, hain zuzen hura autoritatea delako. Baliteke nik fedea edo, bertzerik gabe, adimena falta izatea, baina Abrahamen istorioan ez dut maitasun arrastorik ikusten Jainkoaren partetik. Nik, batez ere, telebistaren aurrekari bat ikusten dut, bromak egiten dituzten saio horien –Inocente, Inocente izan zen aitzindaria– aurrekaria. Horrelako programetan, norbaiti broma bat egiten zaio –gustu txar samarreko broma bat, normalean–, eta biktima ezin haserreago dagoelarik, edo ezin desesperaturik, orduan azaltzen zaio dena telebistarako txantxa bat izan zela. Bitxia da, baina bere sufrikarioaren gibelean telebista zegoela ikasten duelarik, jende gehienak gogo onez onartzen du egin dioten guzia, eta irribarre eta guzti egiten du. Egia da, halere, zenbaitetan broma horiek jende famatuari egiten zaizkiola, eta pertsonaia ospetsu horiek erakutsia digute –sainduen telebistako bertsio laikoa baitira– nola jokatu beharko genukeen, biktima gu izanez gero.\nBiak –Abraham eta Isaacen istorioa, batetik, eta, bertzetik, telebistako bromak–, paratzen den aitzakia paratzen dela ere –maitasuna, lehenbizikoaren kasuan; umorea, bigarrenean–, autoritate ariketak dira: bietan otzan-otzan onartu behar dugu bertzelako egoera batean, bertze batek manatua edo egina balitz inolaz ere onartuko ez genukeen zerbait, eta, horren ondorioz, nahiko agerian gelditzen nor den nagusia eta nor morroia, nori dagokion arauak ezartzea, eta nori arau horiek betetzea. Ikuspuntu berezia behar da, eta ikuspuntu hori bulkatuko duen autoritatea, umiliazio espektakulu horietan maitasuna edo umorea ikusteko.\nBerriki, PPko politikari bat hil dute Leonen, Espainia aldean. Eta, antza, autoritaterik ez duten batzuek gustu txarreko iruzkinak egin dituzte sare sozialetan. Irainak, komentario desatsegin eta desegokiak nahiko ohikoak dira sare sozialetan, edo Twitterren bederen ez dira arraroak. Orain, Espainiako ministroak Twitterreko komentario iraingarri horiek –eta autoritatea beharko da iraingarria zer den definitzeko– delitutzat jo nahi ditu, eta telebista batzuetan –Telemadriden, adibidez– zuzeneko lotura ikusi nahi izan dute txiolarien jardueraren eta Leongo hilketaren artean. Baina hori, hein handi batean, gizon beltz erraldoi bat bizkarrean daramazula amets egin ondoan, norbaitek Indiara joan behar duzula erranen balizu bezala da: ez da frogarik behar, behar dena da ikuspuntua –ikuspuntu autoritarioa, hain zuzen ere–, ikuspuntu hori bulkatuko duten erakundeak –polizia eta epaileak– eta fedea, fedea boteredunak ukiezinak direla sinesteko. Hil dena ez baita edonor, politikari bat da, eta horrekin ez da bromarik egiten ahal.\nautoritatea, ikuspuntua, interpretazioa


Bull Rungo lehen gudua - Wikipedia, entziklopedia askea.\n(«Manassasko lehen gudua» orritik birbideratua)\nBull Rungo lehen gudua (Batasunaren aldekoen izendapena) edota Manassasko lehen gudua (Konfederazioaren aldekoen izendapena), 1861eko uztailaren 21ean, AEBetako Gerra Zibilan, Virginiako Manassas udalerriaren iparraldean eta Washington Hiritik 25 milia mendebalde eta hego-mendebaldera jazotako gudua izan zen. Gerra honetako lehen gudu handia izan zen, sarraski handiak oraindik jazotzeke zeudela.\nManassasko lehen gudua\nBull Run edota Manassasko lehen guduaren irudia.\n1861eko irailaren 21a\nManassas udalerriaren iparraldean, Virginia\n38° 48′ 53″ N, 77° 31′ 22″ W / 38.8147°N,77.5227°W / 38.8147; -77.5227Koordenatuak: 38° 48′ 53″ N, 77° 31′ 22″ W / 38.8147°N,77.5227°W / 38.8147; -77.5227\nKonfederazioaren garaipen erabakiorra\n(481 hildako, 1.011 zauritu, 1.216 atzemanak/desagertuak)\n(387 hildako, 1.582 zauritu, 13 atzemanak/desagertuak)\nEskarmenturik gabeko Batasunaren Armadako gudarostea Irvin McDowell jeneralaren agindupean Joseph E. Johnston eta P. G. T. Beauregard jeneralen agindupeko Konfederazioaren Armadaren aurka jo zuen, baina konfederatuek unionistei aurre egin eta azken hauek Washington Hirira ihes egin behar izan zuten.\nGudu honetako unerik oroituena uztailaren 21eko goizalean, Nathan Evans kolonelaren agindupeko 900 konfederatuek 6.000 unionistei aurre egin behar izan ziotenekoa da. Laisterrera, Evans eta bere soldaduek laister Barnard Bee eta Francis S. Bartow ofizialen bi brigaden laguntza jaso zuten, baina unionisten erasoaldien ondorioz konfederatuen lerroa piskanaka deseginez joan zen. Ordurarte Mathews Hill zegoen konfederatuen lerroak atzera egin eta oraindik bizirik zeuden soldadu konfederatuak Henry House Hill muinora lekualdatu ziren. Kokapen honetan aurrez Thomas J. Jackson jeneralaren Virginiako gudaroste konfederatua zegoen. Beek Jacksoni honakoa esan zion: «Etsaia atzetik jarraika dugu», eta Jacksonek zeran erantzun zion: «Orduan jauna, baionetekin aurre egin beharko diegu». Jacksonek odol hotzak bultzaturik, Bee bere soldaduengana itzuli eta gerora ospetsu egingo zen honako esaldia aipatu zien: «Hantxe dago Jackson harrizko horma (stonewall) bat bezala!». Jacksonek brigadak formazio konpaktua osatu eta unionisten erasoei aurre egiteaz gain atzeratuarazi ere egon zituen.\nHonela, Stonewall Jackson ezizen ospetsua sortu zen, bai eta ofizial konfederatu honen ospe mitikoa ere.\nBestalde, Washington Hiriko goi mailako gizarteko kideak gudua piknik edo ikuskizun bat bailitzan albotik ikustera joan zen, unionisten berehalako garaipen erraz bat jazoko zelako ustean, horrek gerraren hastapena zela eta oraindik gudu handiak eta sarraski odoltsuak jasotzeke zeudela ederki adierazten du. Gudaroste unionista inongo ordenik gabe konfederatuen erasoaldietatik hiriburura ihes egiten hastean, Washington Hirira zihoazen errepideak zibil hauek sortutako jendetzak blokeatuak zeudela topatu zuten. Zorionez, unonistentzat, konfederatuak garaipenarekin konformatu eta ez zituzten hiribururako ihesaldian jarraitu.\nMultimedia: First Battle of Bull Run


Navarroren kontzertua • ZUZEU\nAskok eta askok hamaika aldiz galdetuko zenioten zuen buruari: zer gertatu behar da eskuin autonomistak, behingoz, subiranotasunaren aldeko konpromisoa hartu dezan? Bada, erantzuna ezusteko tokitik heldu zaigula uste dut. Izan ere, PSCko idazkari nagusi Pere Navarrok EAEko eta Nafarroako kontzertu ekonomikoak bertan behera uzteko eskatu zuen atzo, “elkartasunaren aurkakoak” direlakoan.\nAlde batera utz dezagun proposamena nork egiten duen (ziztu bizian aldapan behera doan joera politiko bateko buruzagia) nolako testuinguruan (Kataluniako independentzia prozesua) eta zertarako (denbora irabazteko eta arreta desbideratzeko). Zinez tentagarria da Kataluniako testuinguru politikoaren ikuspegitik Navarroren hitzak analizatzea, baina proposamenak Hego Euskal Herriko politikarien artean izan duen oihartzunari so egitea iruditzen zait interesgarriagoa.\nRamon Jauregi: “Inork ez du zalantzan jartzen erro historikoen parte eta hain funtsezkoa den zerbait. Konstituzioaren bidez Euskadi eta Nafarroa Espainiarekin lotzen dituen marko juridiko-politikoaren parte da”.\nÑabardurak ñabardura, EAE eta Nafarroako sentsibilitate politiko guztietako ordezkariek kontzertu ekonomikoak defendatu dituzte, PSEkoek zein PSNkoek barne. Oso gai gutxik lortuko lukete hain bat egite zabala.\nKontzertu ekonomikoak bigarren gerra karlista bukatzean hasi ziren funtzionatzen Araban, Bizkaian eta Gipuzkoan. Hitzarmen ekonomikoa, Nafarroan, erresuma ofizialki desegin zenean, alegia, 1841ean. Edonola ere, galdutako subiranotasunaren eta antzinako foruen oroitzapen mitiko bezain magikoak pizten dituzte jendartearen sektore zabaletan. Burujabetza espazio berreskuratu baten funtzioa betetzen du jende askoren iruditerian. Espainiaren barruan eroso sentitzeko aitzakia itzela: desberdinak gara, foruak ditugu, gure berezitasuna legez onartuta dago. Hemen, autogobernua da hitz gakoa. Finean, intentsitate baxuko kontzientzia nazionala lasaiarazteko bidea, besterik ez.\nEstatu-arrazoiaren zaindari leialenetakoa den Ramon Jauregik esaldi bakar batean laburbildu zuen kontzertu ekonomikoaren esanahi politikoa, atzo Radio Euskadiko Ganbara saioan Navarrok esandakoei buruz galdetu ziotenean: “Inork ez du zalantzan jartzen erro historikoen parte eta hain funtsezkoa den zerbait. Konstituzioaren bidez Euskadi eta Nafarroa Espainiarekin lotzen dituen marko juridiko-politikoaren parte da”.\nHorrenbestez, Pere Navarroren proposamena aintzat hartzea eta kontzertu ekonomikoak bertan behera uztea erregutzen diet Espainiako agintariei. EAEko jendartean eta, zer esanik ez, Nafarroakoan izango lukeen eragin politikoa ikusgarria bezain azkarra izango litzateke. Oso herri kontserbadorea gara. Ikutuiguzue poltsikoa, eta ikusiko duzue zer gertatzen den.\nBide batez, erasoak nondik etorriko diren badakidalako, esan beharra daukat ez naizela zenbat eta okerrago orduan eta hobe filosofiaren zale, inondik inora ere. Uste dut kontzertua deuseztatzeak ez gintuzkeela hondamendi ekonomikora eramango, benetako burujabetzara gerturatu baizik: Espainiak ematen dizkigun papurren faltan, jende gehienak bere gain hartuko lituzke ogi osoa erosteak ekar litzakeen balizko arriskuak. Eta, esan gabe doa, ez naiz eztabaida historiografikoetan eroriko. Hain zuzen ere, atzera begiratzeaz nekatuta nagoelako.\nAldatu ezinezko iraganari erreferentzia nostalgiko eta idealizatzaileek ez dute etorkizunerako bideentzako lekurik uzten.\n7 pentsamendu “Navarroren kontzertua”-ri buruz\nJon 2013-06-14 11:53\nEz nator bat. Oso otzan gabiltza azkenaldian eta foruak kenduta ere ez ginateke gehiegi asaldatuko. Berehalaxe ohituko ginateke egoera berrira. Hizkuntza hiltzen ari da eta begira, gehiengoari bost ajola. Otzan, oso otzan. Oi, gure Herria, zer hintzen eta non hago?\nSomorrostro Harana 2013-06-14 11:55\nGaur egun alderdi politikoak tresna zaharkituak bihurtu egin dira eta tresna hauen garaiak amaitzear direla egun ezagutzen dugun legez deritzot. Herritarren eta gizartiaren arazoen urrun daude eta gurago dute euren arteko eztabaidak (mezu berbera esaten behin eta berriro robot bat legez) bere itxura mantetzeko gizartearen aurrean, gizartearen arazoetaz berba egin baino. Oinaztarren eta ganboatarrren eztabaidak ikus ditzakezu egunero euskal telebistan, ideiez aldatzen ez duten pertsonek eta elkarri entzuten ez dioten pertsonak ikusten. Eurek dituzten ideiak sekta bateko lema bat legez defendatuko dute eta ideiez aldatzea alderditik kanpo geratzea ekartzen dau eta horregaz batera lana eta bizitza lasaia galtzea. Herri honek aurrera egin gura badau herritarron inplikazioagaz izango da eta pertsona batzuei delegatzeari lagaz geuk horregaz lau urtez lasai egoteko gure buruagaz.\nAntton 2013-06-14 19:22\nMendeku ttiki bat ez ote izan Navarrorena?.\nOroitu: orain berriki Urkullu jaunak zer esan zuen Kataluniaz. Hau da: defizita haundiagoa ezin zaiola onartu “etxeko lanak” egin ez dituenari. Laguntzekotan, etxeko lanak ongi egin dituenari lagun behar zaiola.\nBa, orain Navarrok erantzun dio: simetrikoak izan behar badugu, izan gaitezen simetrikoak. Kendu foruak eta denak simetrikoak.\nMendeku ttiki bat, nire idurikoz.\nxoxobeltz 2013-06-15 11:50\nKontzertuaK= inpuesto Koloniala.\nBere jatorria jakin badakizue? Gure legeak armen bidez kenduta “dentro del concierto económico de España” sartu ginduten, hots: gure ondasunak nahi zituzten eta labanatik pasatu zituzten gure arbasoak. Zorionak artikulu egileari, norbaitek pentsatzen badaki gure Herri honetan!\nGonzalo Etxague 2013-06-15 16:24\nNik uste nuen kontzertuak musika zuzenean jotzeko ekitaldiak zirela.\niñaki 2013-06-15 21:39\n“Finean, intentsitate baxuko kontzientzia nazionala lasaiarazteko bidea, besterik ez.”\nXoxobeltz 2013-06-21 12:16\nHona Kontzertu-ekonomiko eta Kupoaren nafarroatik iritzia:


Feminismoa eta etika • ZUZEU\nFeminismoa eta etika –\nElixabete Garmendia Lasak Berria egunkarian.\nKontu zaharrekin nator; kontu xaharrekin ere esan nezake. Ekainean izan zen zalaparta, gogoan izango duzue askok. Iruñean, Katakrak liburudendako aurkezpen batean, Lucía Baskaran idazleak Hasier Etxeberria zenarengatik bota zuenean «…que está muerto y bien muerto que está». Santi Leonék ekainaren 23an kontatu zuen, Zuzeu agerkari digitalean argitaratutako Erraietatik idatzia artikuluan, bederatzi egun lehenagoko arratsalde hartan Katakraken jazotakoa. Ez hori bakarrik, Baskaranen hitzak eragin zituen gertakaria ere jaso zuen Leonék, Hasier Etxeberriak 2014an, ETB1eko Sautrela programan, Danele Sarriugarte idazleari egin zion elkarrizketaren zati «polemikoa» transkribatuta.\nFeminismoak ez dio etikari ihes egiten; aitzitik, bizirik dauka bere baitan etikaren kezka, hausnarketa eta eztabaida; areago, etika feministaren garapenean dihardute hainbat pentsalarik, orain arteko etika kuestionatzetik abiatuta. Alison Jagger filosofo ingeles-amerikarrarena da aipua: «Feminista batzuek etika modernoa salatzen dute, azken batean, maskulinoa delako, emakumeei eta esperientzia femeninoari egiten zaien gutxiespena proiektatzen duelako». Francesca Gargallo, idazle italiar mexikartuak: «Feminismoa ez da bukatzen emakumeen askapenarekin […] feminismoa etika bat da, ez baitu bere arrazoiketatik kanpora uzten gizatiarra den elementu bakar bat ere».\nYoutubeskolak lehiaketa: kartoizko kutxa bat eta “gustatzen zaidalako egiten dut” esaldia\nHarri guztiak ez dira berdinak\nModaren kontsumo lasai, etiko eta iraunkor


“Gugaz aurrera” programa atzera bota du Bilboko udalak — Unibertsitatea.Net\nHemen zaude: Hasiera › Ziztu bizian › “Gugaz aurrera” programa atzera bota du Bilboko udalak\n“Gugaz aurrera” programa atzera bota du Bilboko udalak\n2012/06/11 - unibertsitatea.net\n500 ikasle Bilboko udalak eskaintzen zituen ikasketa errefortzu klaserik gabe geratu dira.\nHamahiru urte pasa dira “Gugaz aurrera” programa martxan jarri zutenetik. Bilboko udalbatzak bultzatu zuen behar bereziak zituzten familien umeei laguntza eskaini nahian. Ikasketa errefortzu klasetan zuen oinarri. 600 haur baino gehiago udalerriak ahalbidetutako ikastegietara bertaratzen ziren hezitzaile berezi batzuen eskutik euren ikasketa maila hobetzera. Aurten, ezinezkoa izango zaie eta ikasle horiek euren etxeetan geratu beharko dira.\nKrisiak zenbait mozketa egitera behartuko gintuela jakin bagenekien, baina pentsa ezina zitzaigun murrizketak hain zorrotzak eta hezkuntza arloan izango litzatekeela. Iñaki Azkunak, Bilboko alkateak, hezkuntza zerbitzu honentzat eskainitako diru kopurua %83an murriztu du, 500 ikasle laguntza barik utziz. Erabakiak familia askoren haserrea piztu du eta bihar, 18:30etan Udaletxeko sarreran, kontzentrazioa egiteko deia zabaldu dute.\nBilboko udalak hezkuntza arloan egindako murrizketa, ez da bakarra. Izan ere, iaz “Jolastu parkean” programa alde batera utzi zuen. Uztailaren lehendabiziko hamabostaldia 3-12 urte bitarteko haurrentzat zuzendutako euskaraz jolasteko tailerrak antolatzen ziren Doña Casilda, Eskurtze, Zorrotza eta El Arenal-eko parkeetan. Honek 40.000 euroko kostea zuen. Kopuru altua diru kantitate handiak maneiatzera ohituta ez gaudenontzat baina gutxi 500 milioi euroko aurrekontua duen udaletxearentzat.\nGugaz aurrera programa oraindik martxan jarraitzen du Otxarkoaga eta Bilbao La Vieja auzoetan, baina noiz arte?


Mugarik gabeko zerrenda jarri daiteke erleei buruzko informazioaren iturriak aipatzekoan. Euskarazkoak ez dira izugarri ere liburu moduan argitaratuak. Asko dira, noski, euskarazko aldizkari edo egunkarietan argitaratu diren artikuluak.\nZiur naiz, halere, euskarazkoetan ere izango direla hemen jasom gabekoak. Eskertuko genuke web gune honen erabiltzaileek ezagutzen dituztenak jakin araziko balizkigute bertan itsasteko. Ziur gaude atal bizia izango dela eta etengabe eguneratu beharrekoa.\nEuskarazkoan dagoen bibliografia guztia jasotzen ahalegindu bagara, ez dugu berdin jokatu erdarazkoan. Erdarazko zerrendan guk ezagutu eta erabili ditugunak sartu ditugu. Denborarekin bakoitzari buruzko iritzia erantsiko dugu, titulua klikatzean zabaltzen dena. Gure helburua litzateke kopurua ez gehiegi handitzea, baizik eta, aukera bat eginez, garrantzitsuenak eta eguneratuenak uztea.\nErdarazkoetan ere atentzio berezia mereziko lukete Euskal Herrian argitaratu direnak edo eta Euskal Herriko produktuei buruz argitaratu direnak, nahiz eta egileak kanpokoak izan. Hauetan ahalegindu gara, eta hala jarraitu nahiko genuke, ahalik eta informazio gehiena biltzen.


Estreinaldiak: Ekainak 9\nEgilea Maialen Goñi|2017-06-08T09:05:19+02:008 ekaina, 2017|\nEwan McGregor aktorea kameraren atzean jarri da Philip Rothen eleberri homonimoa pantaila handira egokitzeko: American Pastoral. Iazko Donostia Zinemaldian estreinatu zuen bere opera prima, Sail Ofizialean, eta McGregor bera eta Jennifer Connelly filmeko bigarren protagonista Gipuzkoako hiriburura etorri ziren. Lanak 60ko hamarkadako AEBetara eramango gaitu. ‘Suediarra’ ezizenarekin ezaguna den Seymour Levov arrakasta handiko negozio-gizona da; gaztetan itzal handiko kirolaria izan zen, eta orain enpresa bateko burua da. Auzokoek asko maite dute, bai bera eta baita haren emaztea eta alaba ere. Baina egun batean herriko postetxea zartaraziko dute, barruan postaria zegoela. Eta ekintza horren atzean Merry Levov, Suediarraren alaba, dagoela zabalduko dute hedabideek. Gaztea desagertuta egongo da. Une horretatik aurrera, aita-alaben harremana eta familiaren gainbehera ezagutuko ditugu, flashback eta flash-forwarden bidez.\nLa mécanique de l’ombre (Testigo)\nThomas Kruithof frantziarraren thrillerrak kritika bikainak jaso ditu nazioartean. Laneko protagonista Duval (François Cluzet) da, arazo ekonomikoak tarteko, lan misteriotsu bat onartuko duen gizona. Izan ere, enpresa ezezagun bateko ordezkaria berarekin harremanetan jarriko da, eta telefono deiak transkribatzeko eskatuko dio. Duvalek lana onartuko du, transkripzioen helburua zein den galdetu gabe. Baina deiak entzun ahala ohartuko da, zerbitzu sekretuen lan egiteko modua oso bortitza dela, eta pixkanaka ezagutzen ari den mundu ezkutu horretatik irten nahiko du. Ez da, baina, horren erraza izango.\nMal de pierres (El sueño de Gabrille)\nMarion Cotillard, aldiz, Gabrielle izango da, II. Mundu Gerraren osteko Proventzako landa eremuan bizi den eta benetako maitasuna aurkitzearekin amets egiten duen emakumea. Gurasoek behartuta, José izeneko nekazari espainiarrarekin ezkonduko da, baina Gabriellek ez du gizona maiteko, eta giltzurrunetan dituen harriak tratatzeko Alpeetako bainuetxe batera joango denean, Andrérekin maiteminduko da. Indotxinako gerran zauritutako soldadu frantziarra da André, eta maitasun harreman sutsua abiatuko du Gabriellekin. Nicole Garcíak zuzendutako filma Cannesko jaialdian aurkeztu zuten iaz, eta Frantziako Cesar sarietan hainbat kategoriatan proposatu zuten. Cotillardekin batera aritu dira Louis Garrel, Alex Brendemühl, Brigitte Roüan eta Victoire Du Bois aktoreak, besteak beste.\nEduardo Casanova (Aída telesail espainiarreko Fidel) aktore eta zinegile gaztearen lehen film luzea da honakoa, Alex de la Iglesia zinegile eta ekoizle bilbotarraren Pokeepsie Films ekoizpen etxearen bidez produzitutakoa. Berlingo jaialdian eskaini zuten urte hasieran, eta Malagako zinema jaialdiko Sail Ofizialean hartu zuen parte. Ezberdintasun fisiko nabarmenak dituzten hainbat pertsonaren bizitzak kontatuko ditu, istorio ugariz osatutako film korala baita. Guztiek zailtasunak jartzen dizkien eta onartzen ez dituen gizarte-egituran sartzeko ahalegina egingo dute. Candela Peña, Ana Polvorosa, Macarena Gómez, Carmen Machi, Secun de la Rosa, Jon Kortajarena eta beste hainbat aktore espainiar ezagunek hartu dute parte proiektuan.\nTom Cruisen berriena, ordea, fantasia eta akzioa uztartzen dituen Hollywoodeko The Mummy blockbustera da. Sofia Boutellak antzeztutako antzinako printzesaren momia lurpetik atera eta hegazkin batean garraiatuko dute. Une horretan, milaka urtez lo egon den momia esnatu egingo da, eta urteetan hazten joan den madarikazioa zabaltzen hasiko da, ukatu zioten hori berreskuratzeko asmoz. Alex Kurtzmanek zuzendu du kritikak zaharkitutako porrot moduan definitu duten lana.\nCaptain Underpants: The First Epic Movie (Capitán Calzoncillos, su primer peliculón)\nHaur, gazte eta heldunetzako animaziozko lan dibertigarria. Jorge eta Berto komikizale amorratuak dira. Ingurukoei txantxak egitea gustatzen zaie, eta egun batean, eskolako zuzendar Krupp jauna hipnotizatuko dute, komikietako Galtzontzillo Kapitaina dela sinetsi dezan. Bada, hala usteko du gizonak, eta barruko arropa eta kapa bat dituela ibiliko da eskolatik. Garai berean, irakasle berri bat helduko da ikastetxera, zientzialari maltzur eta mendekatia, eta Jorge, Berto eta Galtzontzillo Kapitainak haren aurka borroka egin beharko dute. David Sorenek zuzendu du DreamWorks Animation etxearen proposamen berriena.\nEta Frantziatik helduko zaigu asteko komedia zoroa: Dany Boonek zuzendutako Raid dingue. Johanna Pasquali iniziatiba handiko polizia traketsa izango da. Lankideek asko maiteko dute, baina kasu errazak soilik emango dizkiote, Pasquali agentea arriskutsua baita haientzat, eta baita herritarrentzat ere. Berak, ostera, ez du amore emango, eta gogor prestatzen jarraituko du eliteko RAID taldean sartzeko. Alice Polek, Dany Boon zuzendariak berak, Michel Blancek eta Yvan Attalek, besteak beste, osatu dute filmeko aktore taldea.\nJoan Frank Charansonneten drama historikoak Kataluiniaren sorrera eta Otger Catalóren kondaira izango ditu hizpide. Boris Ruiz, Miquel Sitjar, Miquel Gelabert, Joan Massotkleiner, Angels Bassas eta Ali El Aziz aktoreek hartu dute parte proiektuan. Lehen film epiko katalana bezala aurkeztu dute.\nKutsidazu 228. ‘Hard rain’


Ni, denetan okerrena - Kultura Zuzendaritza Nagusia - Vianako Printzea Erakundea\nUn proyecto artístico que cuestiona, desde la crítica feminista, las formas de pensamiento dominante.\nSor Juana Ines de la Cruz. Sor Filotea de la Cruzi emandako erantzuna (1691)\nBerdintasun ezaren iturri diren eza- gutzaren produkzioa, kudeaketa eta zabalpen modu nagusien kritikatik abiatuta, gogoeta egitera gonbidatzen du proiektu honek: Zer dago ezagutza gisa legitimatua eta zer ez? Nortzuek daukate ekoizteko eta hedatzeko zilegitasuna? Nork dauka ezagutza eskura? Zer ezagutza molde eta zer subjektu daude erdigunetik kanpo, ezagutza nagusiaren ertzetan mu- gitzen? Nola proposatu bazterretik zentroa erasotzea, begiratzeko beste modu batzuk ager daitezen? Proiektu honek elkargune bat izan asmo du, bai eta jakintza baztertuen itzulera ahalbidetuko duten ezagutza formen esplorazio eta elkar trukaketarako gune bat ere, gure errealitatea zalan- tzan jartzeko.\nNafarroako Museoan zenbait artista elkarrizketan ari dira Mexikon XVII. mendean egindako eta Gendulain Kondeen Jauregitik datorren holtz tolesgarri kolonial batekin. Elkarrizketa honen bidez, ondoko kontuak mahaigaineratu nahi dira: ezagutzaren ‘kolonialtasuna’ eta Modernitateak ezarritako nagusitasun europarra, zuria eta maskulinoa. Halaber, Francis Bartolozzi artistaren Gerrako marrazkiak aurkezten dira, gaur egungo artisten lanekin elkarrizketan, gure lurraldean emakumeartisten genealogiak eraikitzea ahalbidetzen dutenak. Gainera, artistak museoaren bilduma historikoan barrena hedatu dira, museoerakundearen ikuspuntu okertuak eta desbideratuak proposatuz –museoak jakintza o zialaren eraketaren lekuak diren heinean–, objektuen gainean begirada berriak pizteko.\nJorge Oteiza Fundazio Museoan berriz, zazpi artista Jorge Oteizaren aurrean kokatu dira, beren interes artistiko eta pertsonaletatik eta beren esperientziatik eta formakuntzatik abiatuta, baina baita artistari dioten estimutik ere. Artea ezagutza forma baten gisara ulertzen duen eta heziketa estetikoa oinarrizko pedagogiatzat duen Oteizari gerturatzen zaio erakusketa hau. Baina baita artea mugaldeko pedagogia gisa, kontrahegemonikoa, dakusan Oteizari ere, subjektu kritikoak, eta beren gertuko ingurunearekin konprometituak, eratzeko gaitasuna duena. Tokiko zenbait forma eta tradizioei so egiten dien Oteizaz ari gara, forma eta tradizio horiek legitimatu egiten dituena, diskurtso zentrala eta arrazionala zulatzeko gaitasuna daukaten jakintzamoduen gisan. Aldi berean, artistek artea eta euskal nortasuna birformulatzen dituen Jorge Oteiza eten nahi dute, bai eta bere ondare estetiko eta eskultorikoa ere.\nUharteko Arte Garaikideko Zentroan, Ni, denetan okerrena proiektua- ren ildo kontzeptualekin bat datozen zenbait lan artistiko eta ikerketa prozesu garatzen ari dira 2017ko urritik hasita 2018ko otsailera arte. Urrian fanzinegintza feministaren inguruko egoitza egin da, Nafarroako sorginkeriaren Historiaren inguruan hausnartu duena. Egoitza honetan atzerriko eta Nafarroako zenbait artistek parte hartu dute. “Aperitifak” deritzon artistekin topaketprograman eta “Habitación” programan, ondoko gai hauek jorratzen ari dira: herriko jakintza tradizionalen itzulera, feminismoekin erlazionatutako kontuak, ezagutzaren “dekolonialtasuna” edota erresistentzia modu ezberdinak. Gainera, ilustrazioa, autoekoizpena eta fanzinegintza feministari buruzko tailerrak egingo dira.


Aipatutakoarekin bat, esku-hartze orokorreko proiektu bat onesteko eskaera egin da 77 etxebizitzatarako, 4 ataritan banatuak, Iruñeko Donibane auzoan. Hauek dira:\n–Olivako monasterioa kalea, 1, 3 eta 3 bis zenbakiak.\n–Zilbetiko monasterioa kalea, 5 zenbakia.\nEtxebizitza-bloke oso bat da, etxe-sail oso bat hartzen duena. 70eko hamarkadaren hasieran eraiki zen, eta lau atari ditu, batasun formal homogeneoa dutenak.\nIrisgarritasuna konponduta dago atari guztietan.\nProposatzen den jarduketa inguratzaile termikoa hobetzea da.\n1. Onestea Donibane auzoko eraikin hauetako jabeen erkidegoetarako esku-hartze orokorreko proiektua: Olivako monasterioa kaleko 1, 3 eta 3 bis zenbakiak eta Zilbetiko monasterioa kaleko 5 zenbakia.\nIragarkiaren kodea: F2005298